qundao/data-zh-poetry huggingface dataset:
归宗山籁一百四首·其七十一
作者：释函是
朝代：明

閒情销隐几，独觉愧婆和。秋水无心照，山禽有影过。拂空翻鸟迹，把火沸冰河。人道虚神用，吾师念积屙。
归宗山籁一百四首·其七十七
作者：释函是
朝代：明

赋性偏多癖，违时追昔贤。疏才居事后，勇退在人前。自合栖岩壑，难教入市廛。爱人殊未已，有约白云边。
归宗山籁一百四首·其七十三
作者：释函是
朝代：明

五更开户望，孤月照禅真。脚踏生台影，灯摇绕佛身。风停花入定，雁过水无尘。不到空潭曲，难论旷世因。
归宗山籁一百四首·其七十九
作者：释函是
朝代：明

发白垂将遍，眸青尚可观。往年筋力异，来日杖头宽。禅寂终宵尽，房栊薄暑寒。岂堪贪茗盌，更使夕阳残。
归宗山籁一百四首·其七十九
作者：释函是
朝代：明
体裁：五言律诗

发白垂将遍，眸青尚可观。往年筋力异，来日杖头宽。禅寂终宵尽，房栊薄暑寒。岂堪贪茗碗，更使夕阳残。
归宗山籁一百四首·其七十二
作者：释函是
朝代：明

流水去无返，年华暑复寒。根尘如梦起，识浪几时乾。白日忙閒过，青山岁月宽。尝闻高隐客，还共夕阳残。
归宗山籁一百四首·其七十五
作者：释函是
朝代：明

主院至垂老，因人敢爱閒。幸然无俗客，乘暇且看山。掩户推云出，开窗揖月还。高松投鹤影，永夜不成关。
归宗山籁一百四首·其七十八
作者：释函是
朝代：明

午睡鸟呼觉，交交声未休。不知吾觉后，鸟意复何酬。濯濯风前柳，洋洋石上流。山中长似此，卒岁乐优游。
归宗山籁一百四首·其七十六
作者：释函是
朝代：明

人定钟初歇，灯明夜最真。闻猿几丧我，观树亦犹人。万籁归何处，群机得所因。谁当更消息，孤负陌头春。
归宗山籁一百四首·其七十四
作者：释函是
朝代：明

不是远人迹，都缘避世誉。经行苔径没，燕坐草堂虚。生死当知处，浮沤岂易除。年来消息断，惭愧客情疏。
归宗山籁一百四首·其三
作者：释函是
朝代：明

来日嗟犹及，去年何足云。归乌愁暮雨，衰草怯秋云。林下惟行道，山斋罢论文。时名焉可苟，垂老畏空闻。
归宗山籁一百四首·其三十
作者：释函是
朝代：明

主人有逸兴，招我坐龙潭。危瀑乘风下，平流倒日涵。纵观心欲一，细听耳成三。明日端阳节，携筇返故龛。
归宗山籁一百四首·其三十一
作者：释函是
朝代：明

是非何日已，同异百年身。了此不相顾，何劳问幻真。天高云出没，林阔鸟疏亲。秋草自衰变，西风宁与人。
归宗山籁一百四首·其三十七
作者：释函是
朝代：明

閒心山事夥，堪见不堪云。鹤照池中影，人行岭上云。林交容马过，池阔到村分。日夕疏钟起，谁从定后闻。
归宗山籁一百四首·其三十三
作者：释函是
朝代：明

年来无彼我，谁谓匪心安。古道于今少，人情到此难。鹏飞六月息，鹪寄一枝寒。相笑何时已，逍遥海岳宽。
归宗山籁一百四首·其三十九
作者：释函是
朝代：明

莫道丹霞热，鸾溪热有馀。云高峰顶薄，雨少柏阴虚。树密风过岸，篱穿日照庐。但除心里火，随分且耕锄。
归宗山籁一百四首·其三十二
作者：释函是
朝代：明

山深气序易，六月著寒衣。酷暑不终日，轻飙时到扉。欺人夜色冷，落涧泉声微。久矣忘艰苦，谁为别是非。
归宗山籁一百四首·其三十五
作者：释函是
朝代：明

山远有猿噭，溪深无水声。夜来云际火，照见古湓城。微月入林浅，归鸦到树轻。心间纡暝色，含盼不胜情。
归宗山籁一百四首·其三十八
作者：释函是
朝代：明

懒眠常竟日，纸被喜新成。门外无人候，床头有鼠声。鸟来从自去，雨过不知晴。寄语朝中贵，能无此夕情。
归宗山籁一百四首·其三十六
作者：释函是
朝代：明

别去三千里，传来一纸书。王家增佛日，山叟爱吾庐。华屋少年侈，茅檐老景舒。仰人殊未易，服食倚耕锄。
归宗山籁一百四首·其三十四
作者：释函是
朝代：明

山岚朝不散，水雾午犹遮。地僻惟僧到，县贫无药赊。崖头悬拄杖，石上晒袈裟。只此自知处，须怜日易斜。
归宗山籁一百四首·其九
作者：释函是
朝代：明

日暮欲何去，迢遥咫尺中。繁花红岸北，细草绿畴东。舐犊怜牛老，回车念客穷。涂长谁信宿，条柳倚春风。
归宗山籁一百四首·其九十
作者：释函是
朝代：明

坐落西轩月，行看东岭松。易教云作水，难信石成钟。物理自衰变，人情时夏冬。是谁能免此，同上最高峰。
归宗山籁一百四首·其九十一
作者：释函是
朝代：明

对人时累足，闭目不观空。偶起探晴岳，携筇过寺东。古松摇涧底，怪石出云中。多少住山事，茫茫逐异同。
归宗山籁一百四首·其九十七
作者：释函是
朝代：明

人羡庞公好，全家隐鹿门。但知山泽美，宁畏虎狼喧。独树难藏影，旋岚不著痕。此心无去住，何事更招魂。
归宗山籁一百四首·其九十三
作者：释函是
朝代：明

一榻蒙头坐，千峰夕照移。重云低匝地，微月上高枝。气暖龙蛇蛰，山寒鸟雀饥。不知春信至，即在夜长时。
归宗山籁一百四首·其九十九
作者：释函是
朝代：明

閒中数往事，往往叹前因。不信先贤语，几成衰世人。身名存石室，岩壑老风尘。借问鸾溪水，能回白草春。
归宗山籁一百四首·其九十二
作者：释函是
朝代：明

寒月窥帘悄，晴云覆岫阴。一般閒景趣，识得道人心。视听当犹昔，溪山岂自今。愿同泉石老，猿鹤许相寻。
归宗山籁一百四首·其九十五
作者：释函是
朝代：明

万古一弹指，云山梦里看。目前销不易，荣落始知难。大雪危峰出，残冰饥鸟欢。拥垆对良夜，独自耐深寒。
归宗山籁一百四首·其九十八
作者：释函是
朝代：明

春草露先白，霜根雪后青。拥垆当秉烛，饵药失颓龄。引兴寻梅澹，凭高共鹤泠。不辞摇落尽，寥寂自寒庭。
归宗山籁一百四首·其九十六
作者：释函是
朝代：明

百情安一遇，得解不成文。雪满云山合，澌流河汉分。掩窗寒隔纸，煮茗叶烧云。俯仰观尘劫，冥心知所云。
归宗山籁一百四首·其九十四
作者：释函是
朝代：明

积雪通昏昼，丛光掩岳川。闭门寒色敛，拥褐夜灯然。三事白头衲，一床黄独烟。青山非世僻，容得懒成颠。
归宗山籁一百四首·其二
作者：释函是
朝代：明

胜地传匡岳，名蓝属此间。右军初舍宅，耶舍接开山。六朝频易主，一代愧为颜。绍续兵荒后，安禅但掩关。
归宗山籁一百四首·其二十
作者：释函是
朝代：明

昨日米船到，肩担出郡河。正当秧好插，更值吏催科。午食尚难给，差徭且奈何。青山岂易得，勉矣莫蹉跎。
归宗山籁一百四首·其二十一
作者：释函是
朝代：明

负米远千里，开书欣八行。吾门犹有此，一众岂虞荒。稚子白葵扇，老翁青竹床。当轩且磅薄，乘倦到羲皇。
归宗山籁一百四首·其二十七
作者：释函是
朝代：明

茅堂饮啄惯，不愿朱门多。林下拾朝菌，池边赏晚荷。无人常独立，有兴忽长歌。恃此能无病，兼之遣睡魔。
归宗山籁一百四首·其二十三
作者：释函是
朝代：明

心知非一一，林木自森森。不识云烟幻，惟同岩壑深。枕窥明月白，溪近野棠阴。绝迹何云易，谁从行处寻。
归宗山籁一百四首·其二十九
作者：释函是
朝代：明

山池荷未放，忽已过端阳。花木宜天暖，人情耽夜凉。去年苦不雨，今夏满方塘。预卜秋田稔，可能无再荒。
归宗山籁一百四首·其二十二
作者：释函是
朝代：明

行行自行行，性住步常轻。一往知何事，周遭空复情。鹤鸣还子和，鱼乐果谁明。久矣忘渠我，何须辨浊清。
归宗山籁一百四首·其二十五
作者：释函是
朝代：明

山云时出没，溪水日平漫。世外无拘束，人间有易难。屋疏宵不寐，肺病午方餐。野鸟真堪近，喃喃不畏寒。
归宗山籁一百四首·其二十八
作者：释函是
朝代：明

目前生意满，到处野情疏。藤挂偷梨鼠，苔沉入涧鱼。农夫忙播种，稚子懒观书。旷大劫来事，悠然见太初。
归宗山籁一百四首·其二十六
作者：释函是
朝代：明

出门遂觉远，仍在此山丘。独自有馀乐，于人无复求。绿畴眠白鹳，赤土涂黄牛。所向何曾异，从生至白头。
归宗山籁一百四首·其二十四
作者：释函是
朝代：明

一条云路直，千顷野田平。湖气干霄汉，松涛引梵声。山深不数夏，僧老渐忘名。吾欲从兹去，相将混耦耕。
归宗山籁一百四首·其五
作者：释函是
朝代：明

梅花开雪里，不畏寒风吹。百卉凋伤日，一溪烟雨时。枝从行路折，香爱晓窗知。自惬幽人意，宁辞鸿雁疑。
归宗山籁一百四首·其五十
作者：释函是
朝代：明

故山几日别，临崖一指间。依然丹岫月，只度大庾关。饮水知源远，耕田傍寺閒。老年筋力少，不敢畏痴顽。
归宗山籁一百四首·其五十一
作者：释函是
朝代：明

院后遗残屋，吾师旧掩关。湖光先日照，塔影驻云间。对此无馀说，秖应时往还。且教■子住，予欲老投閒。
归宗山籁一百四首·其五十七
作者：释函是
朝代：明

密树连云暗，残荷杂草香。心孤寄水月，年迈历秋霜。世有高僧传，人无辟谷方。方知林下士，多半为閒忙。
归宗山籁一百四首·其五十三
作者：释函是
朝代：明

独唳不堪闻，孤松影到曛。落虹摇浅濑，归犊出深云。顾我当奚似，于人何可云。古来多显达，垒垒见高坟。
归宗山籁一百四首·其五十九
作者：释函是
朝代：明

黄叶纷纷坠，白云片片飞。只闻辞社燕，不见捣寒衣。世故山城远，清秋霜露微。野人无感激，寂寞掩柴扉。
归宗山籁一百四首·其五十二
作者：释函是
朝代：明

理策随身去，行行过石桥。夕阳悬树杪，山犬吠藤条。认得灵溪路，曾无道士招。玄关予亦透，但不上青霄。
归宗山籁一百四首·其五十五
作者：释函是
朝代：明

目前谁是客，梦里悟多身。莫辨客中主，宁知身外人。西风飘一叶，万木敛三春。启我惟秋色，优游林下真。
归宗山籁一百四首·其五十八
作者：释函是
朝代：明

群岫当轩入，寒泉到枕边。何须更举足，只在此中眠。睹影日中鸟，闻声梦里蝉。萧条自岑寂，莫与懒人传。
归宗山籁一百四首·其五十六
作者：释函是
朝代：明

尽言黄独美，难得白云横。岂是一生事，都酬旷劫情。钟敲霜叶落，雁叫碧潭惊。不了目前意，空怜道者名。
归宗山籁一百四首·其五十四
作者：释函是
朝代：明

身在难忘世，机停始见山。龟蛇知雨至，鸿雁及春还。月出胸怀爽，霜飞道路艰。层峦与孤屿，能得几人閒。
归宗山籁一百四首·其八
作者：释函是
朝代：明

管奏石泉细，图开峦岫横。临池爱人影，近柳羡莺声。日落溪云重，月明山雾轻。万缘何处去，持此慰生平。
归宗山籁一百四首·其八十
作者：释函是
朝代：明

空谷归人少，高峰落日寒。望云惭老大，深夜绕栏杆。万事省心力，六时惟内观。浮生岂容易，休作少年看。
归宗山籁一百四首·其八十一
作者：释函是
朝代：明

歘然一自返，头白老青山。俯鉴游鱼戏，仰看飞鸟还。身随松鹤瘦，心逐野鸥閒。旦晚清阴下，安知世路艰。
归宗山籁一百四首·其八十七
作者：释函是
朝代：明

往复长松下，相逢岂异人。暗投愁按剑，什袭愧非珍。过涧须眉在，啼林鸟雀亲。生平吾不昧，以此得安贫。
归宗山籁一百四首·其八十三
作者：释函是
朝代：明

含晖欣晚景，立雪忆当时。我亦承人后，谁无一日知。江流深不测，云影变多奇。峰顶孤松色，岁寒然后知。
归宗山籁一百四首·其八十九
作者：释函是
朝代：明

望夕光沉魄，晴林影尚微。为云曾不是，即月岂全非。过眼山容隐，含情夜色晖。若教迟皓洁，已丧目前机。
归宗山籁一百四首·其八十二
作者：释函是
朝代：明

不择名山老，江流尽有源。金轮承雨露，华首接云根。一榻长霄迥，千峰古木繁。终焉复何憾，相视欲无言。
归宗山籁一百四首·其八十五
作者：释函是
朝代：明

不识幽栖趣，徒劳招隐心。长空无雁影，流水误琴音。虎豹畏山浅，鱼龙忘海深。高林多绮角，莫向洞庭寻。
归宗山籁一百四首·其八十八
作者：释函是
朝代：明

背山朝隐雾，傍殿夜闻钟。忽忆此生事，都忘何处从。百骸成聚散，一觉有春冬。饮啄同山鸟，登临信竹筇。
归宗山籁一百四首·其八十六
作者：释函是
朝代：明

谁信子期死，伯牙仍鼓琴。从来无覆处，岂敢贵希音。住久识山性，听多知水心。晨宵欣独往，林下莫沉吟。
归宗山籁一百四首·其八十四
作者：释函是
朝代：明

百岁过驹隙，憧憧何所成。机深天性薄，欲寡道心生。世故岂难见，林泉空有名。吾生少营虑，于此独能明。
归宗山籁一百四首·其六
作者：释函是
朝代：明

已得溪山意，何疑世上情。腊穷松自见，寒尽草频生。撼树风声惨，入潭人影清。嗒然忘语默，不但百怀轻。
归宗山籁一百四首·其六十
作者：释函是
朝代：明

三日松风生，五天檐雨声。此时大麦熟，秋谷仓箱盈。荒后人心约，安贫势利轻。世间与世外，何事不相成。
归宗山籁一百四首·其六十一
作者：释函是
朝代：明

秋原怀远踪，想像正无穷。问路草初白，遥山叶欲红。销磨云水里，俯仰客情中。洒拂禅房静，还家听塞鸿。
归宗山籁一百四首·其六十七
作者：释函是
朝代：明

何处堪栖息，烟霞隐梵宫。鸟摇篱菊嫩，犬吠夕阳空。问世无成策，安心只是穷。老僧惟有退，含笑委长风。
归宗山籁一百四首·其六十三
作者：释函是
朝代：明

五更山吐月，四望空无云。树转西峰影，风斜北雁群。上关仍就榻，稍坐见微昕。世事惟高蹈，关河了不闻。
归宗山籁一百四首·其六十九
作者：释函是
朝代：明

斗大梧桐树，当檐引晚风。半留山月到，更与野禽通。子落知秋老，枝疏惜岁穷。衰荣看欲尽，独立意谁同。
归宗山籁一百四首·其六十二
作者：释函是
朝代：明

一觉开门出，月明才四更。江流浮夜色，石濑引秋声。敛听忽何有，冥心合太清。谁当更复忆，不可号无名。
归宗山籁一百四首·其六十五
作者：释函是
朝代：明

菊花开灿烂，溪水日潺湲。不睹黄云暗，焉知白露繁。稻粱迟社燕，茗盌对山村。回首成衰迈，还应望石门。
归宗山籁一百四首·其六十五
作者：释函是
朝代：明
体裁：五言律诗

菊花开灿烂，溪水日潺湲。不睹黄云暗，焉知白露繁。稻粱迟社燕，茗碗对山村。回首成衰迈，还应望石门。
归宗山籁一百四首·其六十八
作者：释函是
朝代：明

满目无山水，全身已在林。不因人自昔，那得我从今。香暖流云幕，钟寒怯曙襟。当时谁坐断，塔影尚沉沉。
归宗山籁一百四首·其六十六
作者：释函是
朝代：明

出栊金锁鸟，杀羽向山丘。不啄黄金盌，空栖青树头。往还愁俊鹘，居止学巢鸠。长翮虚空阔，高低纵晚秋。
归宗山籁一百四首·其六十六
作者：释函是
朝代：明
体裁：五言律诗

出栊金锁鸟，杀羽向山丘。不啄黄金碗，空栖青树头。往还愁俊鹘，居止学巢鸠。长翮虚空阔，高低纵晚秋。
归宗山籁一百四首·其六十四
作者：释函是
朝代：明

柳叶夏已长，稻花秋更齐。山门无一事，寻伴步西溪。老鹳认人惯，田鸡过午啼。村夫知雨至，指树觉天低。
归宗山籁一百四首·其十
作者：释函是
朝代：明

观世得无我，随时且爱人。山川若是画，泡幻更谁真。寒鸟生台饭，空林雪夜春。等閒离合处，迢递总风尘。
归宗山籁一百四首·其十一
作者：释函是
朝代：明

云水何曾异，茅房独自真。晴空休瞪目，寒色更宜人。岂爱潭中月，知无花外春。莫随吾与若，疑误住山身。
归宗山籁一百四首·其十七
作者：释函是
朝代：明

厨灰方欲冷，添钵望归来。朱户知难扣，青苗犹未栽。香烟迟午食，鸟雀下空台。松径无生客，庭阴长绿苔。
归宗山籁一百四首·其十三
作者：释函是
朝代：明

衰老成疏节，孤危寄上岑。钟声霜殿湿，月色夜堂深。雪鸟无寻处，春花不择林。岂甘为散诞，随分见余心。
归宗山籁一百四首·其十九
作者：释函是
朝代：明

雨足期秋熟，无云嗟去年。适予复来此，一众总茫然。到处扣门拙，还山得食偏。好从今日始，努力耕山田。
归宗山籁一百四首·其十二
作者：释函是
朝代：明

高峰月正白，一半是溪云。空满川光合，烟沉石溜分。寒灰香后散，归鸟声先闻。如梦谁堪似，吾今不欲云。
归宗山籁一百四首·其十五
作者：释函是
朝代：明

名利能生诈，人心各自良。常因徇理处，迸起护情方。泉石能降习，烟霞别有长。曾随寒涧水，一鉴得参商。
归宗山籁一百四首·其十八
作者：释函是
朝代：明

轻飙不入户，就地且乘凉。殿后垂枫密，门前藉草芳。江山宁有尽，寒暖但随方。得意即为乐，长歌过夜塘。
归宗山籁一百四首·其十六
作者：释函是
朝代：明

坐月候钟鸣，阶前虫韵清。定中山觉静，闻外水无声。花影何曾动，天光空自横。禅房门半掩，廊外有人行。
归宗山籁一百四首·其十四
作者：释函是
朝代：明

石镜摇初日，金轮隐暮云。如何此际见，不似昔年闻。雨过寒塘静，风交春树殷。从来人贵耳，伫望独云云。
归宗山籁一百四首·其四
作者：释函是
朝代：明

昔年曾住此，屡梦到山中。彭蠡城边月，鸾溪寺里钟。簇新春草绿，依旧野花红。黄鸟知予意，关关啭晚风。
归宗山籁一百四首·其四十
作者：释函是
朝代：明

百岁行过半，全身托翠微。犹嫌刍食恶，更觅菜羹肥。过午金仙训，忧贫鲁士讥。我心真匪石，抗手谢同衣。
归宗山籁一百四首·其四十一
作者：释函是
朝代：明

只今惟守拙，闭户逊时贤。身退名何在，情穷道不迁。朝看云里岫，暮听竹边泉。与众同居止，降心一味禅。
归宗山籁一百四首·其四十七
作者：释函是
朝代：明

祖意在山边，水牛眠野田。深知黄叶趣，不坐白云禅。鸠唤栽秧雨，风牵上水船。此中无限意，肯向外人传。
归宗山籁一百四首·其四十三
作者：释函是
朝代：明

自笑生涯拙，犹能不怕穷。就泉惟酌茗，移榻爱当风。到老凭谁力，千峰一策通。不知人事易，随意任西东。
归宗山籁一百四首·其四十九
作者：释函是
朝代：明

兴来谭往事，相逐过西溪。解意忘前后，因人有笑啼。语諠山岳静，树远夕阳低。微月挂檐隙，回途尚不迷。
归宗山籁一百四首·其四十二
作者：释函是
朝代：明

匡月入湖小，千波影共圆。月光不到水，水月岂从天。对镜看群岫，依林数过船。个中谁是主，敛目独澄然。
归宗山籁一百四首·其四十五
作者：释函是
朝代：明

山鸡半夜鸣，月落溪云生。坐久悬灯暗，门开宿鸟惊。何人于此得，独自绕檐行。三十年前后，松涛一样声。
归宗山籁一百四首·其四十八
作者：释函是
朝代：明

山食只粗粝，怜予谢少年。岂当为苦节，贫贱得安禅。多病偏宜澹，无缘但听天。相从忘岁月，始觉及门贤。
归宗山籁一百四首·其四十六
作者：释函是
朝代：明

祇园临大路，独立数晨宵。官树贫人斫，春田野火烧。云封当涧屋，月暗近山桥。夕鸟催归客，松林断续招。
归宗山籁一百四首·其四十四
作者：释函是
朝代：明

湖水连天白，登高见远帆。肝肠付寥廓，形影托松杉。心在何劳圣，情忘莫厌凡。一般孤月迥，容易住层岩。
归舟晚望
作者：释函是
朝代：明

久住青山性未驯，出山何似入山频。猿声岂为催归客，江色长疑送去人。沙上白鸥寒照水，祠前青竹静临津。石门深处夕阳闭，昔指云间是隐沦。
归过石涧
作者：释函是
朝代：明

别有一天地，巉岩路不穷。白云扶怪石，碧涧浸寒空。杖屦虚无际，林峦杳霭中。归途情更慊，习习起东风。
归隐罗浮诗报老父
作者：释函是
朝代：明

潦倒云岩日惘然，听泉时枕石头眠。且非有意逃人世，那得閒情结俗缘。盖代勋名都是梦，大家生死倩谁肩。年来老大心须歇，百劫光辉在目前。
形影神诗三首 其一 形赠影
作者：释函是
朝代：明

天地岂不仁，万物为刍狗。斯人岂不仁，大患随其后。我本奉周旋，尔复劳相守。父母未生时，太虚谁为偶。忽然成百骸，我有尔亦有。动静虽不离，泯灭岂当久。曾念世间人，名利空狂走。纵使长逸媮，毕竟将安取。羡尔能无心，我亦恒抖擞。归尽宁异今，且共乐南亩。
形影神诗三首 其三 神释
作者：释函是
朝代：明

由我成汝形，形立影恒随。朕兆匪无因，合离信有时。三一理同然，各各不相期。汝无遗景意，我岂逐汝摧。进止终当无，胡为更徘徊。汝常为我役，亦复生我悲。稔知不长存，彭殇空尔为。善恶吾自悉，讵为一身贻。生死谁去来，大冶将同归。面目安有穷，万化犹若斯。只今鉴顾閒，任性齐灵皮。卷舒从所欲，作起毋暂违。
形影神诗三首 其二 影答形
作者：释函是
朝代：明

至理无亲疏，近情分苦乐。身心我不知，一味随倒卓。始终同劳劳，趣避省营度。汝亦待神明，悲欢要先觉。苦乐虽梦幻，忘形焉可学。日夕相体悉，一解一切缚。此理须稔知，且勿候凋落。我固候化迁，悠悠欣所托。
形影神诗三首·形赠影
作者：释函是
朝代：明

天地岂不仁，万物为刍狗。斯人岂不仁，大患随其后。我本奉周旋，尔复劳相守。父母未生时，太虚谁为偶。忽然成百骸，我有尔亦有。动静虽不离，泯灭岂当久。曾念世间人，名利空狂走。纵使长逸媮，毕竟将安取。羡尔能无心，我亦恒抖擞。归尽宁异今，且共乐南亩。至理无亲疏，近情分苦乐。身心我不知，一味随倒卓。始终同劳劳，趣避省营度。汝亦待神明，悲欢要先觉。苦乐虽梦幻，忘形焉可学。日夕相体悉，一解一切缚。此理须稔知，且勿候凋落。我固候化迁，悠悠欣所托。由我成汝形，形立影恒随。朕兆匪无因，合离信有时。三一理同然，各各不相期。汝无遗景意，我岂逐汝摧。进止终当无，胡为更徘徊。汝常为我役，亦复生我悲。稔知不长存，彭殇空尔为。善恶吾自悉，讵为一身贻。生死谁去来，大冶将同归。面目安有穷，万化犹若斯。只今鉴顾閒，任性齐灵皮。卷舒从所欲，作起毋暂违。
彭少参眉白同檗庵道者入山
作者：释函是
朝代：明

万里王程暂驻鞍，峡峤深处足盘桓。题名华藏非容易，解组黄虞却较难。自是鹅王能择乳，还他雁塔且弹冠。同行况有无为子，塞雪燕云莫畏寒。
彭飞云刺史入海云偶谈往事感而成诗即以为赠
作者：释函是
朝代：明

尽是湖山去住人，闻名何似乍相亲。论心输我栖云老，问世还他居士身。万古兴衰花上露，两朝形迹镜中春。酸辛话到沅湘事，四十年来梦转新。
得吼万琼州信
作者：释函是
朝代：明

海外行人少，艰难远寄书。兵荒千里外，存殁九年馀。目尽无飞雁，天长只敝庐。徘徊山日下，一倍惜居诸。
得晓湘李司寇见怀诗用韵奉酬
作者：释函是
朝代：明

绝岛寒林自掩关，深居从不为人閒。千株松柏清阴外，万叠山河落照间。云欲收时空不碍，鹤曾栖处法仍还。书劳太傅思应剧，会借遐心到药栏。
得止言旧冬书
作者：释函是
朝代：明

何事音书报早春，长征三月限通津。连天衰草八行泪，动地悲笳万里人。楚水雪消帆影乱，吴山日莫柳条新。归鸿欲寄不知处，绿树平沙杜宇频。
得澹归稍病即愈之讯时会龙拟新搆走笔寄之
作者：释函是
朝代：明

岌岌忧予老，劳劳爱汝贤。尽教身外绊，何可病相缠。近水还成屋，临门见泊船。展书欢无极，此意孰相怜。
得顿修返匡山信
作者：释函是
朝代：明

忧极忽传匡岳信，平安不敢问归程。一腔热血此生毕，两地关心到死轻。闻道自通先世论，感时当忆住山情。荷花残落西风起，淅沥长疑户外声。
忆三峡涧
作者：释函是
朝代：明

买得青山千里外，愁来空复向谁论。溪中叠石疑岩窦，桥下重峦锁洞门。高松仰看行人小，远水平邀绕座喧。最是数年金井侧，一杯招隐易黄昏。
忆与陈全人下第南归舟次金陵宿报恩塔院
作者：释函是
朝代：明

六朝王气盛当时，水满秦淮绕帝畿。帆落旧都江色暮，月摇金塔梵钟微。壮心淡泊听莲漏，客路萧条恋禁围。回首山阳成往事，不禁禾黍叹依依。
忆匡山旧居五首
作者：释函是
朝代：明

一回瘴海心难歇，两住匡庐计未成。守院数人常入岭，开春随雁几归程。溶溶石上新潭水，寂寂松间旧磬声。庭下梅花经雪瘦，不堪重忆倚寒情。泉冻无声钟漏稀，玉渊松影佛灯微。白分槛外千峰雪，红上炉边百衲衣。海腊不寒梅落尽，山春两负雁空归。共谁曾住栖贤者，此夕风光能几违。峡桥茅屋堪谁托，珠海禅房且自安。山水多因青鬓误，风烟空向白头叹。旧移方丈从蛛蝄，新植松杉作虎栏。几载经营岩壑在，潺潺一路石门寒。叠叠山河天地间，晴空望尽雁洲寒。潮声惯作泉声觉，海色长当山色看。郑谷莫轻今世易，沃洲真见古人难。垂垂五十又过二，千里云烟梦未安。蜃海蛮风吹短景，严城哀角动寒林。人情已觉苍茫晚，世路还同漭沆深。梦里松花应十亩，望中湖水欲千寻。南来岂为稻粱计，渚雁沙鸥见远心。
忆匡山旧居五首·其一
作者：释函是
朝代：明

一回瘴海心难歇，两住匡庐计未成。守院数人常入岭，开春随雁几归程。溶溶石上新潭水，寂寂松间旧磬声。庭下梅花经雪瘦，不堪重忆倚寒情。
忆匡山旧居五首·其三
作者：释函是
朝代：明

峡桥茅屋堪谁托，珠海禅房且自安。山水多因青鬓误，风烟空向白头叹。旧移方丈从蛛蝄，新植松杉作虎栏。几载经营岩壑在，潺潺一路石门寒。
忆匡山旧居五首·其二
作者：释函是
朝代：明

泉冻无声钟漏稀，玉渊松影佛灯微。白分槛外千峰雪，红上炉边百衲衣。海腊不寒梅落尽，山春两负雁空归。共谁曾住栖贤者，此夕风光能几违。
忆匡山旧居五首·其五
作者：释函是
朝代：明

蜃海蛮风吹短景，严城哀角动寒林。人情已觉苍茫晚，世路还同漭沆深。梦里松花应十亩，望中湖水欲千寻。南来岂为稻粱计，渚雁沙鸥见远心。
忆匡山旧居五首·其四
作者：释函是
朝代：明

叠叠山河天地间，晴空望尽雁洲寒。潮声惯作泉声觉，海色长当山色看。郑谷莫轻今世易，沃洲真见古人难。垂垂五十又过二，千里云烟梦未安。
忆匡山诸衲
作者：释函是
朝代：明

自从瓢笠辞匡岳，不觉蹉跎又十年。岭海云寒僧渐老，金轮雪重月频圆。几人守猎猿啼处，十里还山花信前。遥忆暵阳初解冻，同谁岩下试新泉。
忆即觉
作者：释函是
朝代：明

虎门水殿春灯迥，狮子楼台霜月残。千里江山一路直，百年梅柳几回看。却因多病伤吾耄，每到良宵念汝单。案上毗尼须尽读，法庭秋晚摄僧难。
忆崇祯丁丑寓鹫峰寺上元日早朝
作者：释函是
朝代：明

梵王春殿曙钟催，却望金轮紫禁来。万炬光中轩骑入，千官头上午门开。遥瞻凤阙仙班后，始拜龙墀鹓从回。白云残梦思周穆，纵有瑶池亦劫灰。
忆方楼冈
作者：释函是
朝代：明

之子颇好道，难忘是世心。劝归江上稳，偏向楚中寻。失路疑南北，乘风竟陆沉。普施应有作，休负白头吟。
忆昔二首
作者：释函是
朝代：明

忆昔年十八，矢志学浮图。荏冉尘网中，坐令真人徂。读书恨不见，犹及宗其徒。博峤曾有言，吾道恶岐涂。杨朱泣何从，哀彼南北殊。始吾过吴越，亲遘良不诬。倏忽三十载，法运当谁扶。当时谓羊角，今日之所无。汨汨若逝川，俛仰空长吁。忆昔鸾溪头，门掩寒山雪。侧闻飞瀑下，法雷振岩穴。冠盖列松杉，杖笠相颃颉。主人貌婴儿，真似谁优劣。犹争法秋毫，不与稗贩埒。今见尽虎皮，云深山路绝。撺迹远海隅，攒眸长捲舌。
忆昔二首·其一
作者：释函是
朝代：明

忆昔年十八，矢志学浮图。荏冉尘网中，坐令真人徂。读书恨不见，犹及宗其徒。博峤曾有言，吾道恶岐涂。杨朱泣何从，哀彼南北殊。始吾过吴越，亲遘良不诬。倏忽三十载，法运当谁扶。当时谓羊角，今日之所无。汨汨若逝川，俛仰空长吁。
忆昔二首·其二
作者：释函是
朝代：明

忆昔鸾溪头，门掩寒山雪。侧闻飞瀑下，法雷振岩穴。冠盖列松杉，杖笠相颃颉。主人貌婴儿，真似谁优劣。犹争法秋毫，不与稗贩埒。今见尽虎皮，云深山路绝。撺迹远海隅，攒眸长捲舌。
忆老亲
作者：释函是
朝代：明

寒涕垂垂一比丘，依林傍岸独誇犹。甲兵老我半生事，饥渴消人百岁忧。绿竹沿溪已无夏，青山入座望临秋。海天浪拍门前月，远映高堂清欲浮。
忆足两
作者：释函是
朝代：明

半年音信望来孤，渐到秋深景自殊。白鹭洲前明月近，不知犹忆老僧无。
忆过姑苏
作者：释函是
朝代：明

西风散发阖闾城，回首姑苏泪暗生。孤客不知他日恨，旅怀空怆昔人情。秋高叶落吴门冷，夜半潮生海月明。三十年来吟望处，江湖缭绕暮云平。
忆过西湖与余中丞集生汎舟
作者：释函是
朝代：明

苏堤衰柳雁初飞，短袖峨冠静对谁。万古湖山犹此日，六桥风雨忆当时。故人梦断西州渺，病鹤天遥松月移。记得少年曾有约，一瓢长乞浙江湄。
忆阿字
作者：释函是
朝代：明

长安东去一身孤，两度逢秋心事殊。极塞月圆寒已栗，不知曾入玉关无。
怀剩人弟沈阳
作者：释函是
朝代：明

天涯别绪古今同，又见归鸿入远空。七载滴残寒夜雨，九旬欲冷杜鹃风。沙场牧散钟声外，岭海人疑夕照中。南北更怜杨柳处，黄云青霭一无穷。
怀吼万须识
作者：释函是
朝代：明

匡庐深谷驻寒烟，谁共开池种白莲。借饭有人从楚泽，寄囊无路到秋天。独行市井见新月，徙倚茅堂听夜泉。所叹道孤年运迈，梦魂犹系穆陵边。
怀山燄监寺
作者：释函是
朝代：明

寒月疏星处处同，行人应在碧霄中。计程暗数千山外，归日还期九月终。梦里音书传小子，觉来疑虑问长空。天涯一别如蓬断，渭水庐峰望欲穷。
怀栖贤二首
作者：释函是
朝代：明

卜隐匡山曾六年，玉渊金井坐流泉。出头已讶盘空势，拭眼谁怜避世禅。生客久拚青草里，孤踪犹滞白云边。存亡去住知何定，怪石长松亦有缘。石人岩下草萋萋，洗马池边日渐西。故山猿鹤梦中觉，千里风烟望里迷。便拟梅花同雪早，难将海色共潮齐。时危两负青门客，招隐迟回黄叶溪。
怀栖贤二首·其一
作者：释函是
朝代：明

卜隐匡山曾六年，玉渊金井坐流泉。出头已讶盘空势，拭眼谁怜避世禅。生客久拚青草里，孤踪犹滞白云边。存亡去住知何定，怪石长松亦有缘。
怀栖贤二首·其二
作者：释函是
朝代：明

石人岩下草萋萋，洗马池边日渐西。故山猿鹤梦中觉，千里风烟望里迷。便拟梅花同雪早，难将海色共潮齐。时危两负青门客，招隐迟回黄叶溪。
怀湛六
作者：释函是
朝代：明

四十扶筇筋力微，远檐平望独依违。月明万里霜天直，云淡疏帘秋水肥。远树苍茫辜客梦，乱流明灭有人归。光辉已自成今古，赚我寒更露满衣。
怀王园长
作者：释函是
朝代：明

四望重围鸟鹊愁，何人乘月独登楼。海门一夜寒沙起，香水三春野服游。古寺黄鹂啼欲暮，严城画角吹成秋。河山万里应同恨，雪竹霜筠此日投。
怀石鉴姜山
作者：释函是
朝代：明

发棹已一月，行程计二千。螺川接风日，匡埠望林泉。幽谷危楼隐，深溪古木悬。三杯招隐下，怀我石梁边。
怀祖心弟
作者：释函是
朝代：明

故园泉石亦迟迟，万里云山此一时。常对夕阳愁去雁，每因风雨梦连枝。望空天地月能语，思共林梢花不知。闻道江南多故老，笠瓢相访未应疑。
怀足两
作者：释函是
朝代：明

带雨请经去，扬帆不问程。愿归三峡寺，知返九江城。霜叶留山色，风林隐涧声。冷情宜绝壑，吟咏寄生平。
怀足两
作者：释函是
朝代：明

结茅相傍石梁东，一腊云烟心事同。乞食随人过贡水，还山有约忆西风。千家曙色投朝市，六月寒林坐晚钟。老去渐哀吾道丧，蹉跎岁月别离中。
怀阿字
作者：释函是
朝代：明

慈乌哑哑盼危枝，况复投荒万里疑。想去欲知经夏处，望归空记出门时。匡云影覆千山衲，边月寒生五老帷。关塞极天戎马日，却忧吾道苦相思。
怀阿字掌孟崖州
作者：释函是
朝代：明

绝塞驱驰经两夏，珠崖跋涉又当春。鹡原多难空劳汝，茅屋深移更累人。荡荡薰风车辙远，条条细柳草堂新。兴怀岂尽伤离别，白拂微言清昼贫。
思过示诸衲
作者：释函是
朝代：明

尼山有过幸人知，我又何人敢自欺。功罪已明应共见，是非终定不须疑。莲花出水非今日，柳叶随风惜往时。一回提起惭何极，愿汝诸贤自得师。
恭怀空老人
作者：释函是
朝代：明

香花曾结胜缘欢，十载追随行路难。忆别忽惊风俗异，感寒时念衲衣单。月明千里心相照，云起双峰影独看。已是道人情似水，一回潮满一回澜。
悼丁普益居士二首
作者：释函是
朝代：明

十二年来愧道交，相从曾约共诛茅。于今撒手归何处，月在高林照石巢。十二年来愧道交，相从曾约共诛茅。谁知道路多巇崄，不在高林在石巢。
悼丁普益居士二首·其一
作者：释函是
朝代：明

十二年来愧道交，相从曾约共诛茅。于今撒手归何处，月在高林照石巢。
悼丁普益居士二首·其二
作者：释函是
朝代：明

十二年来愧道交，相从曾约共诛茅。谁知道路多巇崄，不在高林在石巢。
悼仞千壁西堂
作者：释函是
朝代：明

昔辞雷岫独踌躇，再别丹山意倍孤。庆喜堂虚人去后，钵昙花落雁行殊。七年行径空芳草，此日云山有鹧鸪。老我鸾溪成底事，不堪吾道日芳芜。
悼具三
作者：释函是
朝代：明

早年避乱投泉石，因病辞家渡海云。白社尚存居士笔，青山添作苾刍坟。泪泠松埠新霜露，梦绕萝龛旧见闻。借汝再来吾已老，不堪孤雁唳斜曛。
悼大牛
作者：释函是
朝代：明

之子解尘网，相将十五年。五年予在匡，十年归佛山。适值分卫时，相见江流间。为众忘疲劳，精神泽癯颜。转盼曾几何，须鬓蚤已斑。客春中深寒，半月不得眠。愿言病既瘳，长揖陌与阡。欲返尔形神，侍我巾瓶前。彊饭始两旬，辄闻随人缘。菩提萨埵心，岂肯图自安。忆我入丹山，再睹阳雁翩。偶逢旧山人，方知竟淹然。生死安可逃，形魄伤云烟。觉海空茫茫，静观徒往旋。谁当谙水脉，安流汎晴川。
悼崔石师四首
作者：释函是
朝代：明

独坐山房意黯然，濛濛秋雨瘴南天。海门浪涌分淇水，水上人家空可怜。远别沉吟古墓边，伤心曾忆五年前。何人重觅鸾溪上，才问崔郎已渺然。身心久已拚空门，在欲行禅未易言。惭愧老僧辜负汝，绿萝庵里待招魂。珍重峰头谒老翁，当年谁共听朝钟。死生如对秋山雨，悲喜何曾入画中。
悼崔石师四首·其一
作者：释函是
朝代：明

独坐山房意黯然，濛濛秋雨瘴南天。海门浪涌分淇水，水上人家空可怜。
悼崔石师四首·其三
作者：释函是
朝代：明

身心久已拚空门，在欲行禅未易言。惭愧老僧辜负汝，绿萝庵里待招魂。
悼崔石师四首·其二
作者：释函是
朝代：明

远别沉吟古墓边，伤心曾忆五年前。何人重觅鸾溪上，才问崔郎已渺然。
悼崔石师四首·其四
作者：释函是
朝代：明

珍重峰头谒老翁，当年谁共听朝钟。死生如对秋山雨，悲喜何曾入画中。
悼旋庵湛都寺
作者：释函是
朝代：明

颓龄叹逝苦低垂，至性从今更有谁。伏腊定先同列觉，艰难犹畏老僧知。尝因高谊添身累，秖恐劳人却病迟。回首西风成隔世，不堪挥涕忆当时。
悼旋庵湛都寺六首
作者：释函是
朝代：明

不敢为人累，心孤意自阑。谊衰知道丧，时迈觉情寒。社燕辞霜白，秋鸿叫树丹。每因朝露委，都作暮龄看。华陀不可学，把药泣涟洏。尽意起遥夜，论心限此时。达生嫌世薄，问卜爱人痴。门外西风急，披襟信步迟。人情今古尽，夕月与朝烟。好客常终日，挥金信一拳。岂堪分水乳，容易论因缘。已矣真风邈，予当远石泉。万里秋山好，凋零逼岁除。晴空填翠黛，碧汉挂蟾蜍。草树无常色，光辉亦暂舒。悠悠尘世里，谁独爱吾庐。行业人天重，因缘吾道轻。庄生宁厌死，尚子欲如生。易引丹霄步，难辞荆棘行。洪波鼓冥壑，长人亦自惊。色声情易尽，来往梦难消。眼见浮沤幻，生当识浪娇。莫嫌千仞壑，珍重一梢瓢。与尔他生别，应防独木桥。
悼旋庵湛都寺六首·其一
作者：释函是
朝代：明

不敢为人累，心孤意自阑。谊衰知道丧，时迈觉情寒。社燕辞霜白，秋鸿叫树丹。每因朝露委，都作暮龄看。
悼旋庵湛都寺六首·其三
作者：释函是
朝代：明

人情今古尽，夕月与朝烟。好客常终日，挥金信一拳。岂堪分水乳，容易论因缘。已矣真风邈，予当远石泉。
悼旋庵湛都寺六首·其二
作者：释函是
朝代：明

华陀不可学，把药泣涟洏。尽意起遥夜，论心限此时。达生嫌世薄，问卜爱人痴。门外西风急，披襟信步迟。
悼旋庵湛都寺六首·其五
作者：释函是
朝代：明

行业人天重，因缘吾道轻。庄生宁厌死，尚子欲如生。易引丹霄步，难辞荆棘行。洪波鼓冥壑，长人亦自惊。
悼旋庵湛都寺六首·其六
作者：释函是
朝代：明

色声情易尽，来往梦难消。眼见浮沤幻，生当识浪娇。莫嫌千仞壑，珍重一梢瓢。与尔他生别，应防独木桥。
悼旋庵湛都寺六首·其四
作者：释函是
朝代：明

万里秋山好，凋零逼岁除。晴空填翠黛，碧汉挂蟾蜍。草树无常色，光辉亦暂舒。悠悠尘世里，谁独爱吾庐。
悼无方二首
作者：释函是
朝代：明

归山将一岁，哭子畏心伤。因悼袁高老，重添泪数行。死生真电火，来去怯冰汤。濒海无人处，春蛙聒夜塘。一上金仙殿，常思作殿人。香台频咒愿，愿汝记前身。海鸟千波影，山花隔岁春。论因无苦系，当不重迷津。
悼无方二首·其一
作者：释函是
朝代：明

归山将一岁，哭子畏心伤。因悼袁高老，重添泪数行。死生真电火，来去怯冰汤。濒海无人处，春蛙聒夜塘。
悼无方二首·其二
作者：释函是
朝代：明

一上金仙殿，常思作殿人。香台频咒愿，愿汝记前身。海鸟千波影，山花隔岁春。论因无苦系，当不重迷津。
悼目青却寄社中
作者：释函是
朝代：明

忽闻高士讣，未免一长嗟。白社人难再，青山日易斜。此生如可托，何事欲离家。飒飒秋风起，应怜两鬓华。
悼离言
作者：释函是
朝代：明

寒猋自西北，薄曙凄中林。揽衣起徘徊，慷慨怀昔人。寿不及颜子，而有乐道心。担笈三千里，六七年于今。风雨守穷檐，抱志暂安贫。念此冰雪姿，意气干星辰。精锐造物妒，乖沴中肺金。适予移茅屋，扁舟发榕阴。依依向长薄，帆没海烟深。到山始一月，遽然闻讣音。盼望绝云涛，中宵情莫任。为学苦不蚤，清标负高岑。自夏复徂冬，驱隙忽骎骎。犹忆别离时，美言竟斯晨。九仞亏一成，石上空微因。
悼离言
作者：释函是
朝代：明

梦里犹惊久病身，老榕窗北已无人。难留去影思曾住，想见新苔长旧痕。生死岂惟千里隔，合离深恨一冬频。道情尽日伤流水，谁向长江问古津。
悼袁特丘中丞四首
作者：释函是
朝代：明

凶信疑难定，书来始觉真。十年师弟意，一旦古今人。老死非所讳，因缘不可陈。精魂何处觅，未易忆前身。易别成辜负，多时恨未收。匡山从昔峙，楚水至今流。我隐何曾隐，君休竟不休。此生堪几误，惭望武昌楼。长生不可学，但愿莫长离。解语人难再，多情我易悲。遣怀怜旧好，悼往惜今时。相续他生事，论因亦自知。而媳师吾妹，能参出世禅。及门多割爱，岐路叹前缘。任运元无住，千生总偶然。忧伤唯我佛，底事未堪诠。
悼袁特丘中丞四首·其一
作者：释函是
朝代：明

凶信疑难定，书来始觉真。十年师弟意，一旦古今人。老死非所讳，因缘不可陈。精魂何处觅，未易忆前身。
悼袁特丘中丞四首·其三
作者：释函是
朝代：明

长生不可学，但愿莫长离。解语人难再，多情我易悲。遣怀怜旧好，悼往惜今时。相续他生事，论因亦自知。
悼袁特丘中丞四首·其二
作者：释函是
朝代：明

易别成辜负，多时恨未收。匡山从昔峙，楚水至今流。我隐何曾隐，君休竟不休。此生堪几误，惭望武昌楼。
悼袁特丘中丞四首·其四
作者：释函是
朝代：明

而媳师吾妹，能参出世禅。及门多割爱，岐路叹前缘。任运元无住，千生总偶然。忧伤唯我佛，底事未堪诠。
悼言全监寺华首
作者：释函是
朝代：明

离家已是五年馀，总向残山守旧庐。离乱寺田空有税，往来羸稚不成锄。出门自负干寒暑，掩室贫炊数麦蔬。肺病两冬犹未释，伯仁由我痛何如。
悼铁机二首
作者：释函是
朝代：明

年高见少亡，事苦心弥伤。人固无长在，子尤未易忘。森森云树密，濯濯海天长。试问身前后，悲歌时欲狂。诚求未易达，谁度他人心。父母忧从昔，乾坤惨自今。晨参疑在列，夕步似微吟。此恨终予世，山高共海深。
悼铁机二首·其一
作者：释函是
朝代：明

年高见少亡，事苦心弥伤。人固无长在，子尤未易忘。森森云树密，濯濯海天长。试问身前后，悲歌时欲狂。
悼铁机二首·其二
作者：释函是
朝代：明

诚求未易达，谁度他人心。父母忧从昔，乾坤惨自今。晨参疑在列，夕步似微吟。此恨终予世，山高共海深。
惟汉行
作者：释函是
朝代：明

自昔鸿门会，智士咸危疑。当时已默定，事后方始知。沛公必不死，泰山终难移。项伯以身蔽，意气良为谁。临难心乃见，一诺安可欺。壮心樊参乘，死且不足辞。帝王匪偶然，龙起云相随。观世以知人，忠邪各自为。范曾数目羽，于羽焉足非。卖主曹无伤，身戮有馀灾。兴废古今常，天授多明扬。
慰栖贤石长老病二首
作者：释函是
朝代：明

荦荦堪谁道，轩渠为尔吟。一年愁去路，千里独归心。世故逢人浅，肝肠与病深。且将形影息，高卧锦江岑。何曾吾道拙，带病事深耕。辛苦酬先泽，绸缪淡俗情。千溪停鹤梦，一枕入蝉声。金井桥边水，秋来彻底清。
慰栖贤石长老病二首·其一
作者：释函是
朝代：明

荦荦堪谁道，轩渠为尔吟。一年愁去路，千里独归心。世故逢人浅，肝肠与病深。且将形影息，高卧锦江岑。
慰栖贤石长老病二首·其二
作者：释函是
朝代：明

何曾吾道拙，带病事深耕。辛苦酬先泽，绸缪淡俗情。千溪停鹤梦，一枕入蝉声。金井桥边水，秋来彻底清。
慰长庆诸衲
作者：释函是
朝代：明

尽道归山山日长，半销衰病半心伤。老成凋谢吾宗丧，少壮参商门户荒。沉雪振衣临海众，深溪涉水出山堂。僧归闽寺休惆怅，须念而翁满鬓霜。
戊午归自岭外以中夏上巢云
作者：释函是
朝代：明

山堂九夏无人到，策杖寻僧问石源。田尽树连迷虎径，云深溪断见松门。当窗湖水浮衾枕，隔岫禅声入梦魂。徙倚忽思珠海日，不知身已在高原。
戊子九日
作者：释函是
朝代：明

去年此日乱离中，霜叶寒花今又逢。雁羽不堪穷漠北，戍歌犹是大江东。烟销衰草横塘静，日照疏林秋浦红。潦倒莫辞朝落帽，夜猿声急白蘋风。
戊子春掩关雷峰诸道俗见讯示此
作者：释函是
朝代：明

四十年来弹指间，荷担大道不知顽。无缘常恐法轮坠，多病偏怜梦幻悭。业识未乾迷悟假，垢心忘尽圣凡閒。于今剩有蒙头衲，敢效高僧闭死关。
戊戌小除示澹书记
作者：释函是
朝代：明

我年五十一，适汝四十五。面目各老大，法身无遮护。七年小除夕，喜共今年度。缘聚且有时，况复无上道。道在忧弥深，空忧愧无补。爱尔性忱挚，惧尔性疏稿。我归自栖贤，晤别犹草草。臷庵一月谈，投机恨不蚤。屈曲有深言，直捷无行路。暗明绝暗明，回互不回互。十地岂其俦，万法从兹扫。一喝双耳聋，一蹋全身倒。释子非百丈，山僧非马祖。荷担莫迟回，须记四十五。
戊申冬日属西堂石鉴代主长庆临别示此
作者：释函是
朝代：明

十年未弛吾师担，三请深惭居士心。多尔逆撑曹洞水，为余雄据大沩岑。先宗断续宁论后，古道凌夷直赖今。千里临风无别语，瓮头黄叶慎知音。
戏柬姚六康
作者：释函是
朝代：明

五旬待刬阶前草，选佛还教先选官。但识人间原是幻，岂嫌山上笑弹冠。旧时文社曾称长，此日祇园赖悉檀。题壁未应忘雪竹，何年重过玉渊寒。
挽刘平田仪部
作者：释函是
朝代：明

文章传胜国，苦节著当今。高寄遗民迹，徘徊选佛心。八行馀绪论，千里想清音。邈矣嗟梁木，典型何处寻。
挽愿海
作者：释函是
朝代：明

国久无真忠，忠者多见戮。家久无真孝，孝者先无禄。为孝岂凶德，老病宜孤独。秋中痛吴门，气咽不能续。再展海云章，零泪继宵夙。天高霜气寒，林空山木秃。代谢理恒然，老少相往复。委运付生平，饥食聊自足。早不闻孝思，使汝长受福。
挽歌
作者：释函是
朝代：明

重泉不可到，到者几人来。昔年高会处，歌钟依旧催。骅骝黄金勒，葡萄白玉杯。昔人今尚在，千秋铜雀台。台上昔人行，井干生青苔。拂苔行今人，意气扬烟尘。容仪光凝停，引手弹鸣琴。游龙从风翔，轻云落素阴。今日美少年，他年蝼蚁心。秦王与汉武，高陵何乔林。
挽真佛
作者：释函是
朝代：明

有子传灯心已安，莲华台上足盘桓。玉渊步月溪声旧，锦石登山屐齿乾。放老岂虞调众拙，避人宁计买山难。讣音正值移茅日，忆昔嗟今眉欲攒。
挽瞿庵
作者：释函是
朝代：明

三十年来意气真，芒鞋踏惼可怜春。清风明月留佳句，衰柳斜阳想幻身。衣钵只教归故里，风流终不见情人。岭南自此无寻处，越水吴山孰问津。
挽英目青
作者：释函是
朝代：明

山上曾来往，悄然生道心。去秋犹有约，此日竟难寻。草色青还白，溪流浅复深。伊人不可见，残月想微吟。
挽陈慧业道人
作者：释函是
朝代：明

生死泥洹等，多君一去来。因缘如及尽，迷梦未曾乖。白鹭烟光净，金牛月影回。精魂他日旧，回首话生台。
掩关净成玉泉入候未见而返次日呈诗即用其韵答之
作者：释函是
朝代：明

几岁纡回峡涧东，相随杖屦日从容。山莺一任啼朝树，岸柳何因掩暮峰。春露已沾新绿湿，夏云偏指旧溪封。无门有路通霄汉，倚立堂阶隔万重。
摘茶八首
作者：释函是
朝代：明

南方有嘉木，穿地一二尺。其树如瓜芦，孤根终不易。尝产丹丘山，服之生羽翮。海蠃烂石中，春至颇堪摘。虽非穆陀种，可以愈瘕癖。一饮营卫舒，再饮寤终夕。三饮通神明，清风起两腋。采采勿伤株，伤株枝叶竭。先春秖有一，托根乃见异。荒瘠本从天，沃土非所寄。生长千峰上，饱饮烟霞气。石花首剑南，紫笋湖州次。不关物性纷，禀受亦足累。天宇固自真，见闻岂容易。甘露既在手，安得子尚味。双林傅大士，结庵颛所事。三春日云暮，言采东山薇。薇熟兼粝香，日永食易饥。正午彊加餐，既饱神昏疲。一觉至西逝，倒照疑朝晞。谁当过鹙子，饮我霜华杯。双眸忽如电，群峦依旧时。微猋散林薄，夕景上楼台。行旅望村烟，蠃角四山催。落落孤云外，远见耕锄归。日暖气初敛，抽芽畏春霖。蒸焙贵当时，活火候晴岑。睡足与禅足，一杯松风吟。傥家安足识，相对维白云。宁可作苍头，不慕王侯珍。绝色当谁辨，素涛兼玉尘。予意岂在兹，七盌无馀心。一日两三回，振枯散遐襟。此味播九区，陆羽非知音。昨日采新笋，上上蠃峰巅。报道蝉翼肥，今年胜往年。当暑庶有赖，不学黄山仙。住山先种茶，次乃言耕田。耕田百日功，种茶期三年。饥渴不切身，身泰心悠然。客至粟一盂，烹葵当割鲜。继以惊雷荚，带露和春烟。岂秖六不羡，还待日高眠。瑞草产高山，乃不受灌溉。鲜妍漭沆间，何曾别天地。遇浊混不齐，清中煞有味。自洁涤人烦，于物匪无利。寘之邦国上，难与邾莒比。时或逢高人，大瓢聊以试。白云浮太虚，骤雨松声细。岂必登蓬莱，只在玉泉寺。我也沾馀沥，释然薄兰芷。茗能祛肉毒，又能解宿酲。肉毒中身浅，中心当奚平。举世皆醉人，谁为沃寒清。我无此二疾，携瓶趁早春。出山云作沫，拂水暖猋轻。岂直扶颜色，将以濯馀生。武夷栽自昔，至今空知名。不可献天子，萱带徒自荣。当时苏学士，极口羡甘馨。酌水贵知源，须是石头城。缥色入磁盌，水蔎难为名。善饮不得味，谁闻月涧声。冷煖何关舌，云外获其真。能仁当自别，祇有蔡先生。
摘茶八首·其一
作者：释函是
朝代：明

南方有嘉木，穿地一二尺。其树如瓜芦，孤根终不易。尝产丹丘山，服之生羽翮。海蠃烂石中，春至颇堪摘。虽非穆陀种，可以愈瘕癖。一饮营卫舒，再饮寤终夕。三饮通神明，清风起两腋。采采勿伤株，伤株枝叶竭。
摘茶八首·其七
作者：释函是
朝代：明

茗能祛肉毒，又能解宿酲。肉毒中身浅，中心当奚平。举世皆醉人，谁为沃寒清。我无此二疾，携瓶趁早春。出山云作沫，拂水暖猋轻。岂直扶颜色，将以濯馀生。武夷栽自昔，至今空知名。不可献天子，萱带徒自荣。当时苏学士，极口羡甘馨。
摘茶八首·其三
作者：释函是
朝代：明

三春日云暮，言采东山薇。薇熟兼粝香，日永食易饥。正午彊加餐，既饱神昏疲。一觉至西逝，倒照疑朝晞。谁当过鹙子，饮我霜华杯。双眸忽如电，群峦依旧时。微猋散林薄，夕景上楼台。行旅望村烟，蠃角四山催。落落孤云外，远见耕锄归。
摘茶八首·其二
作者：释函是
朝代：明

先春秖有一，托根乃见异。荒瘠本从天，沃土非所寄。生长千峰上，饱饮烟霞气。石花首剑南，紫笋湖州次。不关物性纷，禀受亦足累。天宇固自真，见闻岂容易。甘露既在手，安得子尚味。双林傅大士，结庵颛所事。
摘茶八首·其五
作者：释函是
朝代：明

昨日采新笋，上上蠃峰巅。报道蝉翼肥，今年胜往年。当暑庶有赖，不学黄山仙。住山先种茶，次乃言耕田。耕田百日功，种茶期三年。饥渴不切身，身泰心悠然。客至粟一盂，烹葵当割鲜。继以惊雷荚，带露和春烟。岂秖六不羡，还待日高眠。
摘茶八首·其八
作者：释函是
朝代：明

酌水贵知源，须是石头城。缥色入磁盌，水蔎难为名。善饮不得味，谁闻月涧声。冷煖何关舌，云外获其真。能仁当自别，祇有蔡先生。
摘茶八首·其八
作者：释函是
朝代：明
体裁：古风

酌水贵知源，须是石头城。缥色入磁碗，水蔎难为名。善饮不得味，谁闻月涧声。冷煖何关舌，云外获其真。能仁当自别，祇有蔡先生。
摘茶八首·其六
作者：释函是
朝代：明

瑞草产高山，乃不受灌溉。鲜妍漭沆间，何曾别天地。遇浊混不齐，清中煞有味。自洁涤人烦，于物匪无利。寘之邦国上，难与邾莒比。时或逢高人，大瓢聊以试。白云浮太虚，骤雨松声细。岂必登蓬莱，只在玉泉寺。我也沾馀沥，释然薄兰芷。
摘茶八首·其四
作者：释函是
朝代：明

日暖气初敛，抽芽畏春霖。蒸焙贵当时，活火候晴岑。睡足与禅足，一杯松风吟。傥家安足识，相对维白云。宁可作苍头，不慕王侯珍。绝色当谁辨，素涛兼玉尘。予意岂在兹，七盌无馀心。一日两三回，振枯散遐襟。此味播九区，陆羽非知音。
摘茶八首·其四
作者：释函是
朝代：明
体裁：古风

日暖气初敛，抽芽畏春霖。蒸焙贵当时，活火候晴岑。睡足与禅足，一杯松风吟。傥家安足识，相对维白云。宁可作苍头，不慕王侯珍。绝色当谁辨，素涛兼玉尘。予意岂在兹，七碗无馀心。一日两三回，振枯散遐襟。此味播九区，陆羽非知音。
放言六首
作者：释函是
朝代：明

从来住处难如意，四十年居大众中。今日退閒犹我造，小楼高出与山同。窗间湖水寒光淼，屋外蔬畦霁色葱。只有一般堪笑煞，或时富贵或时穷。富来架屋连云栈，转眼春粮不夏谋。佛殿勉装过岁易，工钱赊落待谁酬。竹鏖鹤岭知难贩，木取花园劝助修。活计随时穷则变，人生何用苦营求。入山五日辞归省，尘异人疑岂有他。炮药莫贪银罐好，典衣休惜子钱多。移将野果当窗种，灌取秋葵待客过。百事到来终做去，住山须是老头陀。提瓶挈水非容易，久住都来信宿因。近学维摩空一室，还同鲁祖坐三春。亲承尽是门庭事，道谊难为溪壑人。岂到白头方觑破，生涯谁道有天真。广海闽山岂不安，几生梦绕紫霄寒。一枝已遂巢居乐，满腹宁忧河水乾。未曾九十骄荣叟，坐断千峰笑懒残。宠去辱来看欲尽，刹尘何似太虚宽。饥饱寒温总听天，生来不乞半文钱。非关性僻偏甘淡，只是人前耻受怜。心里无求堪作佛，世间有欲岂能仙。从他瞋怪从他爱，我自堆堆白昼眠。
放言六首·其一
作者：释函是
朝代：明

从来住处难如意，四十年居大众中。今日退閒犹我造，小楼高出与山同。窗间湖水寒光淼，屋外蔬畦霁色葱。只有一般堪笑煞，或时富贵或时穷。
放言六首·其三
作者：释函是
朝代：明

入山五日辞归省，尘异人疑岂有他。炮药莫贪银罐好，典衣休惜子钱多。移将野果当窗种，灌取秋葵待客过。百事到来终做去，住山须是老头陀。
放言六首·其二
作者：释函是
朝代：明

富来架屋连云栈，转眼春粮不夏谋。佛殿勉装过岁易，工钱赊落待谁酬。竹鏖鹤岭知难贩，木取花园劝助修。活计随时穷则变，人生何用苦营求。
放言六首·其五
作者：释函是
朝代：明

广海闽山岂不安，几生梦绕紫霄寒。一枝已遂巢居乐，满腹宁忧河水乾。未曾九十骄荣叟，坐断千峰笑懒残。宠去辱来看欲尽，刹尘何似太虚宽。
放言六首·其六
作者：释函是
朝代：明

饥饱寒温总听天，生来不乞半文钱。非关性僻偏甘淡，只是人前耻受怜。心里无求堪作佛，世间有欲岂能仙。从他瞋怪从他爱，我自堆堆白昼眠。
放言六首·其四
作者：释函是
朝代：明

提瓶挈水非容易，久住都来信宿因。近学维摩空一室，还同鲁祖坐三春。亲承尽是门庭事，道谊难为溪壑人。岂到白头方觑破，生涯谁道有天真。
文玉居士七十一歌
作者：释函是
朝代：明

天地之大德日生，圣人大宝不必位。世间所重谁仁贤，况复降心归善逝。法交犹忆十年前，十里香花拥法筵。选佛君家半筹室，阶前玉树犹翩翩。江门一别江水深，烽烟云水两浮沉。三老重来秋再半，闻君慕道同初心。白衣护法如护己，等视群生如一子。大觉金仙曾有言，长寿因缘秖有此。祝君从此更七十，存心济物长如佛。
新春偕澹长老游玉帘泉
作者：释函是
朝代：明

门内风烟许共寻，病馀春色与年深。云山有意难登陟，泉壑无心自昼阴。半日楼台增胜槩，千秋人事只如今。飞霞喷玉终何极，老大相将且放吟。
新月
作者：释函是
朝代：明

桥头初月上，相见隔年新。影落千江冷，光生万户春。海门潮淼淼，山路石磷磷。何必清辉满，娟娟早可人。
新种梅花开一朵朵
作者：释函是
朝代：明

去年栽此梅，今岁一花开。稍露知根在，不萌畏雪摧。枝繁怜独立，寒尽待人来。白眼应谁见，凭栏香暗回。
方楼冈入海云
作者：释函是
朝代：明

金轮惜别谁当后，珠浦重来我独先。相见不须教瞬目，投机只个得从缘。西风鼓棹江流疾，山月窥人霜叶穿。海岛何如匡埠夜，万峰沉雪一灯悬。
方楼冈自五羊之楚
作者：释函是
朝代：明

干戈满地竟南询，烟水迢遥隔岸尘。难向三生求父母，谁从五位定君臣。因风荡桨楚云淼，借径还乡江月频。我亦永怀庐岳顶，何年同泛蠡湖春。
旅病忆梁同庵
作者：释函是
朝代：明

归山愁旅病，因病益怀人。寒日残流乱，秋风永夜真。此中无可语，他外只閒身。十日前来梦，庐山见欲亲。
旋庵四十七初度
作者：释函是
朝代：明

汝年四十七，今日是生辰。自托应无地，因人亦厌贫。一山松柏密，百口稻粱辛。古道知难和，同谁与认真。
旋庵四十又一
作者：释函是
朝代：明

月流桐叶清辉悄，风掩蓬关薄曙寒。一度逢生秋水怯，四旬如昨镜花看。心存遗泽伤年迈，手自栽松及露漙。辛勤立雪成何事，深草堂前语默宽。
早春周赞皇郡丞携二子并吕胡两文学见访
作者：释函是
朝代：明

因缘今现宰官身，须忆然灯共记人。不信三生逢石上，何期千里到溪滨。陪欢嘉客丰年玉，接武贤郎圣世珍。情洽岂辞归马晚，云山从此往来频。
春佃六首
作者：释函是
朝代：明

幽谷逢春至，蔼然鬯予情。江流日以长，山鸟时一鸣。重云蔽群木，冥蒙遂所生。斯人独不然，耳目馀聪明。万物纷其前，安得返无名。役役百年中，毁誉争虚声。何不乘青阳，优游同耦耕。旷观古与今，贤智多无成。惜此荷锄人，来往空生平。久雨不敢厌，有事在西畴。戴笠随人行，望望荒山丘。春风吹我衣，飘然忘去留。爱彼绿遍野，远近驰双眸。试问往来者，知我心中否。与尔情均同，所异能不忧。饱煖百念灰，饥寒岂无求。一身寄天地，生事随人间。山泽吾自为，勤苦有馀闲。乐道当如是，名誉匪所干。招隐愧郑谷，矜贫薄袁安。饥渴苟可支，泉石足忘年。春林生意满，心逐禽鱼欢。种蔬不待暖，布谷畏犹寒。去年瓜豆迟，野羹良辛酸。万事须及时，岂但耕锄然。新晴喜见日，微风荡青林。弱柳未成条，雏莺试好音。和气彻上下，奇怀发良晨。挈象观初苗，终岁赖不贫。所欲亦易足，俯仰无馀心。倦归茅檐下，读书思古人。黄虞讵关世，安知不如今。出户望空远，高山临星辰。谷风寒不栗，山日多所欣。泉声远近别，深浅绿畦分。燕归寻先巢，去雁不成群。大小农事忙，谁与观斯晨。好事悦予怀，闲情惭昔人。自知景物同，老兴聊云云。莫言世如幻，幻中良有真。澄江摇古木，怪石羂春云。甲子行当健，今春逾往年。日食几一升，颂诗尝百篇。措心无他营，所慕维耕田。贫贱固其分，畎亩诚多贤。燕逸岂不娱，揣己难为安。迩因老且病，众务惭身先。徒以口舌劳，兀傲谁与怜。君子贵自处，吾亦非苟然。
春佃六首·其一
作者：释函是
朝代：明

幽谷逢春至，蔼然鬯予情。江流日以长，山鸟时一鸣。重云蔽群木，冥蒙遂所生。斯人独不然，耳目馀聪明。万物纷其前，安得返无名。役役百年中，毁誉争虚声。何不乘青阳，优游同耦耕。旷观古与今，贤智多无成。惜此荷锄人，来往空生平。
春佃六首·其三
作者：释函是
朝代：明

一身寄天地，生事随人间。山泽吾自为，勤苦有馀闲。乐道当如是，名誉匪所干。招隐愧郑谷，矜贫薄袁安。饥渴苟可支，泉石足忘年。春林生意满，心逐禽鱼欢。种蔬不待暖，布谷畏犹寒。去年瓜豆迟，野羹良辛酸。万事须及时，岂但耕锄然。
春佃六首·其二
作者：释函是
朝代：明

久雨不敢厌，有事在西畴。戴笠随人行，望望荒山丘。春风吹我衣，飘然忘去留。爱彼绿遍野，远近驰双眸。试问往来者，知我心中否。与尔情均同，所异能不忧。饱煖百念灰，饥寒岂无求。
春佃六首·其五
作者：释函是
朝代：明

谷风寒不栗，山日多所欣。泉声远近别，深浅绿畦分。燕归寻先巢，去雁不成群。大小农事忙，谁与观斯晨。好事悦予怀，闲情惭昔人。自知景物同，老兴聊云云。莫言世如幻，幻中良有真。澄江摇古木，怪石羂春云。
春佃六首·其六
作者：释函是
朝代：明

甲子行当健，今春逾往年。日食几一升，颂诗尝百篇。措心无他营，所慕维耕田。贫贱固其分，畎亩诚多贤。燕逸岂不娱，揣己难为安。迩因老且病，众务惭身先。徒以口舌劳，兀傲谁与怜。君子贵自处，吾亦非苟然。
春佃六首·其四
作者：释函是
朝代：明

新晴喜见日，微风荡青林。弱柳未成条，雏莺试好音。和气彻上下，奇怀发良晨。挈象观初苗，终岁赖不贫。所欲亦易足，俯仰无馀心。倦归茅檐下，读书思古人。黄虞讵关世，安知不如今。出户望空远，高山临星辰。
春兰二首
作者：释函是
朝代：明

纫佩无端入楚词，为怜清绝寄相思。幽根自有同心调，万壑千峰臭味知。剑叶如锋出匣寒，美人含笑倚琅玕。闻香未许誇同室，赚杀春风待夜坛。
春兰二首·其一
作者：释函是
朝代：明

纫佩无端入楚词，为怜清绝寄相思。幽根自有同心调，万壑千峰臭味知。
春兰二首·其二
作者：释函是
朝代：明

剑叶如锋出匣寒，美人含笑倚琅玕。闻香未许誇同室，赚杀春风待夜坛。
春怀
作者：释函是
朝代：明

坐对青山一望宽，山山如黛镜中看。马嘶芳草青烟澹，燕绕空梁白昼寒。微雨闭门春寂寂，落花沉水夜漫漫。信知世虑由来薄，亦有幽情时倚栏。
春日倩闇道者入山二首
作者：释函是
朝代：明

万壑千峰共一林，桃花落尽又春深。移茅岂作避人计，爨木偏多流水音。解语应知黄鸟意，高怀忍听白头吟。休将底事同时俗，杜宇寒枝未易禁。户外新篁已过墙，忽闻语燕复窥堂。秋风似昔空留社，春月于今仍照床。尘劫有身难问世，夕阳无脚向何方。开山我亦成孤调，回首云烟只自将。
春日倩闇道者入山二首·其一
作者：释函是
朝代：明

万壑千峰共一林，桃花落尽又春深。移茅岂作避人计，爨木偏多流水音。解语应知黄鸟意，高怀忍听白头吟。休将底事同时俗，杜宇寒枝未易禁。
春日倩闇道者入山二首·其二
作者：释函是
朝代：明

户外新篁已过墙，忽闻语燕复窥堂。秋风似昔空留社，春月于今仍照床。尘劫有身难问世，夕阳无脚向何方。开山我亦成孤调，回首云烟只自将。
春日再过泐山
作者：释函是
朝代：明

西浦春畦生野烟，北山疏雨过游船。一条旧路依层砌，无数新阴异去年。近接紫霞回峻岭，远临芳树带长川。高台日暮天风起，水逝云寒思渺然。
春日凌世作陈无隐凌稚圭叶御题陪黄徵君入山
作者：释函是
朝代：明

数数离家谒上方，此回陪客趁春光。蹋穷芳径草新绿，啼遍杨枝莺旧黄。出郭未除寒食火，入山偏近野棠香。残红黯黯都教尽，世上浮生几著忙。
春日即事
作者：释函是
朝代：明

朦胧春色石楼前，落尽桃花听杜鹃。水涨锦溪知夜雨，月沉丹嶂起朝烟。山中各自成昏昼，世上曾无异食眠。芳草王孙归未得，几人于此独潸然。
春日口占呈郡中诸公
作者：释函是
朝代：明

红桃碧柳到窗前，倦倚绳床听杜鹃。曾历兴衰如昨梦，渐忘名字自今年。少延生客调山惰，故纵高谈放老颠。被物修名官占尽，独留一壑恣吾眠。
春日寄雷峰社中
作者：释函是
朝代：明

庾关残腊惜归时，门掩春风日渐迟。衰鬓自怜山兴洽，閒情惟有水边知。浅深绿树藏茅屋，开落红花荫竹篱。不分雨过云又起，望中难见向南枝。
春日李司寇惠诗及粟却酬
作者：释函是
朝代：明

风雨潇潇春正深，落花流水共谁吟。青山不到人间眼，白首偏怜世外心。饱读新词能永日，饥餐脱粟卧长林。懒残未必无知己，怪石苍松岂自今。
春日登山门石阁
作者：释函是
朝代：明

懒步峰头曾几日，凭高又见草芊芊。画中山鸟啼无数，梦里春花开正妍。上界窗临江岸远，下方人望石楼前。风烟满目谁为主，已觉身随云树边。
春日送周赞皇郡丞
作者：释函是
朝代：明

万里驰驱上表章，春风摇曳趁长杨。去时望阙从江右，来日携家出建康。京邸凤雏初比翼，湖中雁字欲成行。黄花满径频相待，再见千峰话夕阳。
春日送许逸林明府行取入京
作者：释函是
朝代：明

几年民瘼赖谁求，邑有神君四境休。百里津梁无斥堠，三春风雨足田畴。升闻自是铨衡事，子惠殊为闾井忧。入对更祈陈利病，野人斫额祝安流。
春晴
作者：释函是
朝代：明

春日丽如此，云开应有时。落花红点径，垂柳绿成丝。海燕频将子，山泉已满池。老来閒步履，安得少年知。
春晴月下与诸子散步
作者：释函是
朝代：明

共步层峰下，新晴夜月初。松高人影怯，云散鸟声虚。倚石听泉落，迎风过竹疏。人生如此夕，消得几踌躇。
春晴望诃林诸衲
作者：释函是
朝代：明

竹院春深亦乍晴，青山历历水盈盈。白云草木连沙漠，玄菟旌旗拥穗城。人在重围风雨暗，鸟啼高树雾烟轻。从来识得荣枯理，不谓离群感独生。
春望
作者：释函是
朝代：明

多情每笑无酬处，独上高楼望远空。细雨自零春岸迥，斜风偏送柳条东。百年暗逐江篱暮，万事销归山槿红。寥落莫愁头白尽，死生宁不与人同。
春望
作者：释函是
朝代：明
体裁：七言律诗

多情每笑无酬处，独上高楼望远空。细雨自零春岸迥，斜风偏送柳条东。百年暗逐江蓠暮，万事销归山槿红。寥落莫愁头白尽，死生宁不与人同。
春草二首
作者：释函是
朝代：明

春草篱边绿未休，王孙去后鹧鸪愁。声声只唤哥哥字，万里秋原易白头。年年只见绿初肥，万里天涯生事违。莫道芳菲平野尽，五陵游侠马蹄稀。
春草二首
作者：释函是
朝代：明

野烧千里尽，容易雪消时。莫以春先绿，都忘寒岁知。岂择托根处，苑墙绿易齐。芳菲人共见，走马暗长堤。
春草二首·其一
作者：释函是
朝代：明

春草篱边绿未休，王孙去后鹧鸪愁。声声只唤哥哥字，万里秋原易白头。
春草二首·其一
作者：释函是
朝代：明

野烧千里尽，容易雪消时。莫以春先绿，都忘寒岁知。
春草二首·其二
作者：释函是
朝代：明

岂择托根处，苑墙绿易齐。芳菲人共见，走马暗长堤。
春草二首·其二
作者：释函是
朝代：明

年年只见绿初肥，万里天涯生事违。莫道芳菲平野尽，五陵游侠马蹄稀。
春雨
作者：释函是
朝代：明

春山将雨云先布，雨隐云中闻石泉。闭户却疑空劫住，开窗如对上皇前。香烟欲共衣衫湿，茶气能令几席鲜。众籁顿归暝坐里，万峰谁记一千年。
晓湘李大司寇八十一初度
作者：释函是
朝代：明

今古齐观劫外春，朱帘高捲彩筵新。霜威尚见前朝老，雪鬓长看后代人。黑白且图良友对，敲推嬴得野僧邻。桃花流水从通塞，稳卧钟山松柏身。
晓过螺川
作者：释函是
朝代：明

螺川寒日上，依旧照金牛。烟水流残磬，江风吹暮秋。战争虚岁月，存殁几交游。都是归山事，人间易白头。
晚泊有感
作者：释函是
朝代：明

布帆忽忆十年前，独树临江晚泊船。戍角凄凉林外垒，渔灯黯淡渡头烟。行尘扰扰人非昔，流水涓涓夜稳眠。世事总如寒浦雁，飞来飞去暮云天。
晚登风幡阁
作者：释函是
朝代：明

望处江山旧，凭高独怆然。曾随章贡水，直抵秣陵天。六月溪楼上，三年樵舍前。风光今夕异，抚景倍流连。
暇园留题
作者：释函是
朝代：明

冈城几岁歌钟地，此日香花胜事新。曾识主人池上水，再逢公子竹林春。干戈过后悲存殁，岩壑当前孰幻真。野鹤何心细择木，为怜松柏长荆榛。
暮春三首
作者：释函是
朝代：明

桃红柳绿送春归，雨细风微昼掩扉。睡起一杯千沸水，神深智浅世情违。雨过牡丹姿未减，半酣妃子倚春风。沉香亭北皇家事，替得山中十日穷。日永山深只自知，黄莺啼早燕归迟。半床薄絮閒伸足，不羡人间暖席时。
暮春三首·其一
作者：释函是
朝代：明

桃红柳绿送春归，雨细风微昼掩扉。睡起一杯千沸水，神深智浅世情违。
暮春三首·其三
作者：释函是
朝代：明

日永山深只自知，黄莺啼早燕归迟。半床薄絮閒伸足，不羡人间暖席时。
暮春三首·其二
作者：释函是
朝代：明

雨过牡丹姿未减，半酣妃子倚春风。沉香亭北皇家事，替得山中十日穷。
曩在海云偶得一天风雨沉山阁之句时尘异诸子侍坐命作对语尘异以万古云烟锁石门应予心异之己未八月初七入双镜楼忽忆前事正当斯时因用旧句足成一律以识梦中之境始信人之心愿原非虚设也
作者：释函是
朝代：明

淹留江海惜精魂，且喜今朝获旦昏。岚影鹤声新耳目，竹林牛火旧寒暄。一天风雨沉山阁，万古云烟锁石门。起视不知成浩劫，六朝人物想应存。
曾公实过访
作者：释函是
朝代：明

看君几岁箨皮冠，试问从来为选官。念我故山肠欲断，因人岐路泪偷弹。已成白发南洲暮，却忆青袍北邸寒。莫怪童龄多慷慨，低垂犹自倚阑干。
月下见水仙残叶
作者：释函是
朝代：明

寒月照残叶，花疑入月中。似看空有色，不见雪乘风。香远馀兰质，冰销湿桂松。莫将摇落意，孤负藐山翁。
月二首
作者：释函是
朝代：明

阳卷阴舒散积氛，为怜长夜隐高雯。何人不在光辉下，圆缺从教镜里分。如钩初见似新知，渐渐增辉到旧时。天上桂轮无晦望，人间忘忆有全亏。
月二首·其一
作者：释函是
朝代：明

阳卷阴舒散积氛，为怜长夜隐高雯。何人不在光辉下，圆缺从教镜里分。
月二首·其二
作者：释函是
朝代：明

如钩初见似新知，渐渐增辉到旧时。天上桂轮无晦望，人间忘忆有全亏。
望归人二首
作者：释函是
朝代：明

岁暮怀归人，苍茫云木外。登高不可见，入室闻寒籁。髣髴檐下声，捲幔日已昧。日昧犹平时，对此偏无奈。山泽谁不乐，衣食岂自然。叩门良有时，淹滞将穷年。一诺未云易，宁更嫌迁延。世间重财宝，慷慨安得兼。客心久已降，节序无后先。市井归人忙，对之如夜禅。俛仰匪我畏，所畏在脆坚。中愿苟或谐，可以遂林泉。归期知随人，吾心徒拳拳。
望归人二首·其一
作者：释函是
朝代：明

岁暮怀归人，苍茫云木外。登高不可见，入室闻寒籁。髣髴檐下声，捲幔日已昧。日昧犹平时，对此偏无奈。
望归人二首·其二
作者：释函是
朝代：明

山泽谁不乐，衣食岂自然。叩门良有时，淹滞将穷年。一诺未云易，宁更嫌迁延。世间重财宝，慷慨安得兼。客心久已降，节序无后先。市井归人忙，对之如夜禅。俛仰匪我畏，所畏在脆坚。中愿苟或谐，可以遂林泉。归期知随人，吾心徒拳拳。
望归鸟
作者：释函是
朝代：明

霜气横秋雯，暮鸟归何迟。犬疾墓草枯，风劲冥鸿坠。苍茫云树中，目极百忧萃。人各有其怀，浅深随所寄。景物感凋衰，抚心时一慨。阮藉穷途哭，荆轲易水泪。首阳伯叔歌，东篱彭泽醉。孤英与节烈，情愫当无二。茫茫靡所归，安得不丧志。我昔二十馀，怀古多寤寐。缅想百年终，身没名何为。愧彼巢居人，万感消食睡。茅茨三两间，言笑有真意。
望石鉴归舟不至二首
作者：释函是
朝代：明

遥闻石长老，归自栖贤堂。知尔风尘苦，怜予海日长。江深连夜雨，风逆半程樯。出户望春树，新晴泛夕阳。眼望千峰迩，心悬一夜遥。山禽迷野岸，春柳暗横桥。夕照江河阔，风灯云树摇。何堪更筹量，欢会在明朝。
望石鉴归舟不至二首·其一
作者：释函是
朝代：明

遥闻石长老，归自栖贤堂。知尔风尘苦，怜予海日长。江深连夜雨，风逆半程樯。出户望春树，新晴泛夕阳。
望石鉴归舟不至二首·其二
作者：释函是
朝代：明

眼望千峰迩，心悬一夜遥。山禽迷野岸，春柳暗横桥。夕照江河阔，风灯云树摇。何堪更筹量，欢会在明朝。
望罗浮
作者：释函是
朝代：明

野人去住似孤云，望里罗浮忽忽亲。曾忆数年寒夜月，听猿别是一閒身。
朝阳岩寻故址
作者：释函是
朝代：明

朝阳岩下访遗宫，树锁寒烟万壑中。金像瓦穿残日照，僧房门掩败垣通。落泉流漫厨灰冷，坠叶纵横溪路穷。试看石床苔没处，阴晴疑有虎狼踪。
杂诗七首
作者：释函是
朝代：明

南国有佳人，赋性慕芬芳。一笑惑阳城，袅袅情不荒。席帏竟长年，寸步规中堂。引镜照斜领，容貌空自将。曾许五陵少，十五宜归郎。父母劝女行，为理嫁衣裳。敛衽跪陈辞，愿终守雪霜。讵不怀三星，绸缪焉足长。毳褐亦可缝，稗秕亦可浆。百岁将安之，予美耿中肠。日月既云迈，苞稂乃见伤。未逮衾与裯，揆谊终难忘。吁嗟乎冽泉，掩涕归空房。噭噭云中雁，迢迢向南飞。万里从沙漠，怆恻兴予悲。所悲曷云谁，乃谓予中姨。中姨同予生，亦复同操持。许嫁不肯嫁，形与心相随。忽闻良人殂，潸然泪横洟。虽无琴瑟好，父母曾相期。礼义发天性，此岂世俗知。载鬼且张弧，今昔多然疑。道路既阻修，魂魄竟长辞。我非念骨肉，岂更为情痴。落叶随风飘，故株终不移。黄河亦易竭，水流难向西。寒日沉东溟，濯魄乃逾辉。桑榆盼初景，聊为一登台。阿姨行第三，嫁郎好驰驱。驰驱事中原，结客皆市屠。所许多侯嬴，夷门几捐躯。易水去悠悠，空惭剑术疏。茕茕未亡人，截耳守志孤。张罗岂不密，其如南山乌。自古臣致君，节妇死故夫。柏舟汎共姜，危楼坠绿珠。委身各有道，生死良不诬。我悲犹同生，志异行俱殊。百年曾几时，精识当何如。天地会终极，四气相乘除。白骨弃黄泥，寸心观有无。不见川上波，逍遥雁与凫。夕竟出东门，蟾兔起遥岑。初照不至地，空水白粼粼。郁勃昏经涂，先后声相凭。崇楼耸睥睨，已过越王城。人影怯松风，腐草流青萤。湍流渐寒响，石梁月微横。搴芳藉颓轨，慷慨论生平。敛皓繁霜满，屯云蔽前林。厓巘隐漭沆，明没见秋灯。蹑足端所向，入树宿鸟惊。茅屋沉雾中，扣门如无人。长老烹旅葵，晨餐才五更。饱粟坐磐石，灌木摇高岑。虑澹匪忽物，俗简情易亲。虎狼不在山，遨游随浅深。回顾今何时，空忆吕稽名。山阳无旧居，何以赋予情。少年慕勋名，挟策向京都。朝辞莱子衣，日暮登公车。万里谒君门，所志在攘除。朱户尽金张，许史无空庐。鼓鼙遍原野，北郭皆丘墟。文臣死疆场，游说多穰苴。九重日焦劳，闾左夜笙竽。贡公不可学，胡为滞通衢。寸阴讵勿惜，缮性吾有馀。徘徊去长安，浮游归蓬居。岂不怀匡济，天运当何如。汉兴擢良何，隋衰生世虞。何山无良材，拳曲顾盼纡。此理良固然，志士徒欷歔。贫贱安足骄，将以返生初。偃息川岳间，真乐非禽鱼。日中影自仄，岂待薄虞渊。流曜渐西夕，烛炬讵足然。举目昧荧荧，哲士惭几先。人天虽合并，难以希时贤。一死不可生，及生犹迁延。既已绝世用，吾当纯用天。周望勋安在，邓禹名空传。渭滨与邺下，至今河潺湲。冢上呼黄鹤，子安何时仙。功泽在一世，形骸无千年。声象非永久，探索维幽玄。抚时知代谢，观身悟脆坚。悬鉴穷将来，乃居万物前。沉寐忽一觉，枕间闻夜泉。响寂竟何从，悄然复成眠。青青头上天，汨汨江中船。亭亭北山松，噭噭南浦鸿。岂得不杂处，万物群相攻。人为万物灵，蠢尔当何从。肆顾足徬徨，无宁犹梦中。梦里登太华，交游皆赤松。明月生紫烟，流光停碧空。浮丘驾云？，洪厓乘轻风。相视如旧知，长啸抚焦桐。一弹嫦娥集，再奏吟商龙。所食白石脂，所居琼瑶宫。语笑非人间，颜貌疑初童。岁月岂有厓，惝然闻朝钟。群籁渐俱入，展目东方红。犹忆颛顼时，东南倾共工。伯禹腹于鲧，九载弗成功。秦穆殉三良，贤士运何穷。愚智竞芳秽，哀乐心相同。情随物化迁，一雌复一雄。蜾蠃负蛢蛉，生死将安终。
杂诗七首·其一
作者：释函是
朝代：明

南国有佳人，赋性慕芬芳。一笑惑阳城，袅袅情不荒。席帏竟长年，寸步规中堂。引镜照斜领，容貌空自将。曾许五陵少，十五宜归郎。父母劝女行，为理嫁衣裳。敛衽跪陈辞，愿终守雪霜。讵不怀三星，绸缪焉足长。毳褐亦可缝，稗秕亦可浆。百岁将安之，予美耿中肠。日月既云迈，苞稂乃见伤。未逮衾与裯，揆谊终难忘。吁嗟乎冽泉，掩涕归空房。
杂诗七首·其七
作者：释函是
朝代：明

青青头上天，汨汨江中船。亭亭北山松，噭噭南浦鸿。岂得不杂处，万物群相攻。人为万物灵，蠢尔当何从。肆顾足徬徨，无宁犹梦中。梦里登太华，交游皆赤松。明月生紫烟，流光停碧空。浮丘驾云？，洪厓乘轻风。相视如旧知，长啸抚焦桐。一弹嫦娥集，再奏吟商龙。所食白石脂，所居琼瑶宫。语笑非人间，颜貌疑初童。岁月岂有厓，惝然闻朝钟。群籁渐俱入，展目东方红。犹忆颛顼时，东南倾共工。伯禹腹于鲧，九载弗成功。秦穆殉三良，贤士运何穷。愚智竞芳秽，哀乐心相同。情随物化迁，一雌复一雄。蜾蠃负蛢蛉，生死将安终。
杂诗七首·其七
作者：释函是
朝代：明
体裁：古风

青青头上天，汨汨江中船。亭亭北山松，噭噭南浦鸿。岂得不杂处，万物群相攻。人为万物灵，蠢尔当何从。肆顾足徬徨，无宁犹梦中。梦里登太华，交游皆赤松。明月生紫烟，流光停碧空。浮丘驾云�，洪厓乘轻风。相视如旧知，长啸抚焦桐。一弹嫦娥集，再奏吟商龙。所食白石脂，所居琼瑶宫。语笑非人间，颜貌疑初童。岁月岂有厓，惝然闻朝钟。群籁渐俱入，展目东方红。犹忆颛顼时，东南倾共工。伯禹腹于鲧，九载弗成功。秦穆殉三良，贤士运何穷。愚智竞芳秽，哀乐心相同。情随物化迁，一雌复一雄。蜾蠃负蛢蛉，生死将安终。
杂诗七首·其三
作者：释函是
朝代：明

阿姨行第三，嫁郎好驰驱。驰驱事中原，结客皆市屠。所许多侯嬴，夷门几捐躯。易水去悠悠，空惭剑术疏。茕茕未亡人，截耳守志孤。张罗岂不密，其如南山乌。自古臣致君，节妇死故夫。柏舟汎共姜，危楼坠绿珠。委身各有道，生死良不诬。我悲犹同生，志异行俱殊。百年曾几时，精识当何如。天地会终极，四气相乘除。白骨弃黄泥，寸心观有无。不见川上波，逍遥雁与凫。
杂诗七首·其二
作者：释函是
朝代：明

噭噭云中雁，迢迢向南飞。万里从沙漠，怆恻兴予悲。所悲曷云谁，乃谓予中姨。中姨同予生，亦复同操持。许嫁不肯嫁，形与心相随。忽闻良人殂，潸然泪横洟。虽无琴瑟好，父母曾相期。礼义发天性，此岂世俗知。载鬼且张弧，今昔多然疑。道路既阻修，魂魄竟长辞。我非念骨肉，岂更为情痴。落叶随风飘，故株终不移。黄河亦易竭，水流难向西。寒日沉东溟，濯魄乃逾辉。桑榆盼初景，聊为一登台。
杂诗七首·其五
作者：释函是
朝代：明

少年慕勋名，挟策向京都。朝辞莱子衣，日暮登公车。万里谒君门，所志在攘除。朱户尽金张，许史无空庐。鼓鼙遍原野，北郭皆丘墟。文臣死疆场，游说多穰苴。九重日焦劳，闾左夜笙竽。贡公不可学，胡为滞通衢。寸阴讵勿惜，缮性吾有馀。徘徊去长安，浮游归蓬居。岂不怀匡济，天运当何如。汉兴擢良何，隋衰生世虞。何山无良材，拳曲顾盼纡。此理良固然，志士徒欷歔。贫贱安足骄，将以返生初。偃息川岳间，真乐非禽鱼。
杂诗七首·其六
作者：释函是
朝代：明

日中影自仄，岂待薄虞渊。流曜渐西夕，烛炬讵足然。举目昧荧荧，哲士惭几先。人天虽合并，难以希时贤。一死不可生，及生犹迁延。既已绝世用，吾当纯用天。周望勋安在，邓禹名空传。渭滨与邺下，至今河潺湲。冢上呼黄鹤，子安何时仙。功泽在一世，形骸无千年。声象非永久，探索维幽玄。抚时知代谢，观身悟脆坚。悬鉴穷将来，乃居万物前。沉寐忽一觉，枕间闻夜泉。响寂竟何从，悄然复成眠。
杂诗七首·其四
作者：释函是
朝代：明

夕竟出东门，蟾兔起遥岑。初照不至地，空水白粼粼。郁勃昏经涂，先后声相凭。崇楼耸睥睨，已过越王城。人影怯松风，腐草流青萤。湍流渐寒响，石梁月微横。搴芳藉颓轨，慷慨论生平。敛皓繁霜满，屯云蔽前林。厓巘隐漭沆，明没见秋灯。蹑足端所向，入树宿鸟惊。茅屋沉雾中，扣门如无人。长老烹旅葵，晨餐才五更。饱粟坐磐石，灌木摇高岑。虑澹匪忽物，俗简情易亲。虎狼不在山，遨游随浅深。回顾今何时，空忆吕稽名。山阳无旧居，何以赋予情。
李别驾入觐回署适当诞日作诗寄之
作者：释函是
朝代：明

万里朝天归早秋，西风昨夜报山楼。去时忆别愁青黛，回日逢生尚黑头。杨柳旧烟仍系马，梧桐新月照牵牛。王程鞅掌年方壮，共喜恩荣发艳讴。
李郡丞子文同伦太守许明府祀匡庐伦许二公入寺李公独上白崖诗以寄之
作者：释函是
朝代：明

江州司马慕高踪，贪引山楼听夜钟。冒雨几人过僧舍，搴萝独自上云峰。何妨不见戴安道，有兴还寻南院颙。莫厌东林不设酒，署斋长掩一重重。
杜鹃花
作者：释函是
朝代：明

千株红照日，深浅染啼痕。不尽湘妃泪，难招蜀帝魂。芳心随野阔，春色向人论。莫以悲欢态，年年醉石门。
来机禅人五十一
作者：释函是
朝代：明

寸丝不挂袈裟旧，放过玄机此再来。五十还教更五十，莲花岁岁腊前开。
杨无见居士书来以诗示之
作者：释函是
朝代：明

名山顶岭雾云深，欲海波涛险万寻。向子丁宁总如梦，何时相慰野人心。
杨睹者居士引其子来参二首
作者：释函是
朝代：明

缁素从来一道存，异同黑白但名言。木樨香处吾无隐，大事何曾负孔门。父子同参事亦奇，欣逢恰在睹星时。一堂冷澹僧和俗，面面相看知未知。
杨睹者居士引其子来参二首·其一
作者：释函是
朝代：明
体裁：七言绝句

缁素从来一道存，异同黑白但名言。木樨香处吾无隐，大事何曾负孔门。
杨睹者居士引其子来参二首·其二
作者：释函是
朝代：明

父子同参事亦奇，欣逢恰在睹星时。一堂冷澹僧和俗，面面相看知未知。
柬伦太守
作者：释函是
朝代：明

保障江城艰钜身，十年风雨见孤臣。从来世乱思廉颇，谁复功成忆寇恂。苫块贤劳扶社稷，潢池安戢答君亲。独怜狡兔川原尽，翘首九重泪点巾。
柬伦宣明使君
作者：释函是
朝代：明

老病辄闻衰世事，无缘空抱古人心。闭门风静看花影，倚树日迟听鸟音。三径久荒迟贵客，五陵夐绝托瑶琴。溪山莫笑无陶酿，也有清谈到夕阴。
柬南雄太守李廷标
作者：释函是
朝代：明

回思十载雄州事，轩冕麻衣去住心。寒暑不侵松鹤羽，溪山长隔岭云音。一枝深树翔初集，满腹洪流饮已深。两地月明知共照，乘风聊寄白头吟。
柳外新月示诸子
作者：释函是
朝代：明

初出银蟾遍大千，尖时圆相尚依然。只今笑语垂杨下，多少清光在目前。
栖贤口占
作者：释函是
朝代：明

万叠青山峡涧东，黄埃白昼虎狼风。僧归野火烧松树，照入深潭起卧龙。
栖贤山居十首
作者：释函是
朝代：明

爱友寻山住，山深人未归。不知秋色暮，空见雁南飞。树密溪云重，峰高霜月微。夜来松火怯，独自理寒衣。门前看五老，石上待三更。望月不知处，沿溪每独行。云开见雁影，泉远闻人声。莫讶无相顾，高情感易生。潦倒一枝筇，逍遥十里松。偶逢犊鼻叟，同听石溪钟。骤雨不出谷，晴云隐乱峰。忽然残照起，犹见金芙蓉。自笑吾生足，支藤上紫霄。松门山日近，野火石云烧。老母留芋供，邻僧隔水招。一声樵笛响，催我下峰腰。老病心逾澹，饥寒韵更偏。独怜山月外，无计秋风前。拾栗煨牛火，驱茅下麦田。明朝重九日，容易度残年。客到无留处，情乖懒见人。床头多病衲，殿角一閒身。夜色秋旻净，泉声晓梦真。昨闻江上信，又阻白门津。我自立溪上，水流何太忙。年年松树绿，日日峡桥长。林月窥岩户，山风压草堂。几人相对暇，熟炙橘皮汤。偶来枫树下，孤影息秋阴。涧浅摇清濑，风轻爽素襟。行人归竹远，散犊入林深。何处不相似，时时压此心。病骨怜秋夜，夜长不可眠。久疏芦菔味，惭愧白云禅。开户望霜月，随身过野田。晴空山势耸，一雁入寒烟。山中常作梦，梦里不知山。双屦随人去，千门得食还。夜泉寒竹簟，秋月白柴关。同道如相忆，归来共学顽。
栖贤山居十首·其一
作者：释函是
朝代：明

爱友寻山住，山深人未归。不知秋色暮，空见雁南飞。树密溪云重，峰高霜月微。夜来松火怯，独自理寒衣。
栖贤山居十首·其七
作者：释函是
朝代：明

我自立溪上，水流何太忙。年年松树绿，日日峡桥长。林月窥岩户，山风压草堂。几人相对暇，熟炙橘皮汤。
栖贤山居十首·其三
作者：释函是
朝代：明

潦倒一枝筇，逍遥十里松。偶逢犊鼻叟，同听石溪钟。骤雨不出谷，晴云隐乱峰。忽然残照起，犹见金芙蓉。
栖贤山居十首·其九
作者：释函是
朝代：明

病骨怜秋夜，夜长不可眠。久疏芦菔味，惭愧白云禅。开户望霜月，随身过野田。晴空山势耸，一雁入寒烟。
栖贤山居十首·其二
作者：释函是
朝代：明

门前看五老，石上待三更。望月不知处，沿溪每独行。云开见雁影，泉远闻人声。莫讶无相顾，高情感易生。
栖贤山居十首·其五
作者：释函是
朝代：明

老病心逾澹，饥寒韵更偏。独怜山月外，无计秋风前。拾栗煨牛火，驱茅下麦田。明朝重九日，容易度残年。
栖贤山居十首·其八
作者：释函是
朝代：明

偶来枫树下，孤影息秋阴。涧浅摇清濑，风轻爽素襟。行人归竹远，散犊入林深。何处不相似，时时压此心。
栖贤山居十首·其六
作者：释函是
朝代：明

客到无留处，情乖懒见人。床头多病衲，殿角一閒身。夜色秋旻净，泉声晓梦真。昨闻江上信，又阻白门津。
栖贤山居十首·其十
作者：释函是
朝代：明

山中常作梦，梦里不知山。双屦随人去，千门得食还。夜泉寒竹簟，秋月白柴关。同道如相忆，归来共学顽。
栖贤山居十首·其四
作者：释函是
朝代：明

自笑吾生足，支藤上紫霄。松门山日近，野火石云烧。老母留芋供，邻僧隔水招。一声樵笛响，催我下峰腰。
栖贤怀古
作者：释函是
朝代：明

谷口白云何处入，堂前深草易生悲。读书高仰名公迹，拭泪徒销浊世疑。烟雨屡更殊未定，溪山长峙不堪思。相看更莫论千古，他日兴怀正此时。
栖贤石长老生日
作者：释函是
朝代：明

老僧旧住溪桥上，却忆当时亦五旬。潭影杖摇山日落，纸窗灯暗夜猿频。门庭枯澹思先辈，田舍荒芜赖后人。莫倚年华少提挈，寿昌七十钁头春。
栖贤舍利塔
作者：释函是
朝代：明

佛性甚光明，能破一切暗。佛性甚坚利，能断一切物。流被千百骸，结成五色珠。表此坚光体，法化无有二。念我遗教者，睹珠如佛在。一粒细如菽，供养福无异。况聚千万珠，瞻仰发夙慧。极果摄微因，感应通心臂。佛是已成佛，我是未成佛。果即在因中，当念无终始。我以此一心，供养诸如来。获睹佛真身，朝暮常顶礼。金轮触神光，三十年于此。今复闻栖贤，古塔示瑰异。将建窣堵坡，作诗寄千里。佛身不可赞，我赞非言句。愿佛鉴我心，与佛身无极。遂我今日愿，心光泽营卫。有理必有事，本举末自至。广及诸未来，学佛到佛地。
栖贤退院留别各刹二首
作者：释函是
朝代：明

庐峰有寺不容住，瓢笠随身一锡轻。忍见袈裟甘俯伏，非关高视猎清名。僧住名山绍祖声，下同胥靡若为情。谬膺师席真风在，敢与禅林作世程。
栖贤退院留别各刹二首·其一
作者：释函是
朝代：明

庐峰有寺不容住，瓢笠随身一锡轻。忍见袈裟甘俯伏，非关高视猎清名。
栖贤退院留别各刹二首·其二
作者：释函是
朝代：明

僧住名山绍祖声，下同胥靡若为情。谬膺师席真风在，敢与禅林作世程。
桐子山
作者：释函是
朝代：明

桐山早岁已知名，今日亲从鸟道行。一缕云根逾岭路，半空人语隔溪声。新栽绿树埋烟重，旧引红泉落涧清。此去数程江岸近，不教人作武陵行。
梁同庵书辞北上赋此寄别兼讯祖心弟
作者：释函是
朝代：明

因乱频相失，惊闻复远行。长安从旧路，出处此时情。万里山川险，三春风雪清。故人犹可晤，期以慰生平。
梁未央死难二首
作者：释函是
朝代：明

嗟予肠欲断，念子且何之。学道生平笃，遣情此际迟。声名世共仰，生死君须知。白刃春风冷，悬崖撒手时。嗟予肠欲断，念子且何之。遂志应无憾，修名亦是痴。当观身世幻，莫动黍离悲。回首云山阔，龙华为尔期。
梁未央死难二首·其一
作者：释函是
朝代：明

嗟予肠欲断，念子且何之。学道生平笃，遣情此际迟。声名世共仰，生死君须知。白刃春风冷，悬崖撒手时。
梁未央死难二首·其二
作者：释函是
朝代：明

嗟予肠欲断，念子且何之。遂志应无憾，修名亦是痴。当观身世幻，莫动黍离悲。回首云山阔，龙华为尔期。
梅影诗示愿海
作者：释函是
朝代：明

山斋不作师雄梦，那得佳人入户来。四壁疏斜疑带月，一帘浮动已成埃。未堪折赠谁当幻，更欲移踪独上台。恐伤洁白聊同夜，自有寒香透劫灰。
梅花落
作者：释函是
朝代：明

梅花良可持，翻惜花落时。花在霜中好，花在霜中老。开落趁春寒，不识春外草。青青松柏枝，常为斧斤恼。延促终归尽，寻香苦不蚤。莫忧落时无，但看开时皎。物理岂长荣，春光人见少。百卉望不及，寂寞寒山道。
梦
作者：释函是
朝代：明

世间维有梦，可以识吾心。见闻铄觉知，动止久非真。譬如镜里像，万状无疏亲。中宵悬崇台，形影安所陈。忽当炬与日，始悟光生尘。梦中境何从，只是床上人。觉知不及谋，一息成古今。寸心岂出入，翕辟谁为因。登高揽八方，邈然散遐襟。所见皆人外，海岳摇参辰。驰目不能返，焉知吾有身。
梦栖贤
作者：释函是
朝代：明

昨夜梦到栖贤谷，泉声鸟声相间鸣。高楼欹侧云僧少，狭径支离山犬惊。牛屋紧围藏芋种，姜田翻转下蔓菁。地炉叹息归何日，隐隐闻呼大小名。
梦轩书怀
作者：释函是
朝代：明

入山早计今生事，三十蹉跎到此时。鞭马已无千里疾，解牛徒善一刀迟。曾为弟子知恩重，谬作人师叹道衰。息六愈深鹏起处，便乘云翮出天池。
梦达此
作者：释函是
朝代：明

独行傍山水，病中知汝情。两年归未得，昨夜梦分明。兵火经州县，遭逢数姓名。帘前悲喜处，山犬吠秋声。
梦馀轩
作者：释函是
朝代：明

浪迹阎浮四十春，依稀重记劫前身。白云万里空双眼，绿影横空足几人。近竹淡烟他日梦，隔桥明月旧时津。江山今古长如此，高卧峰头我欲贫。
楚黄赵处士入山见访
作者：释函是
朝代：明

楚客春游望石门，一肩风雨冒寒原。因寻茂宰知山近，却枉高轩到日昏。野鸟避人过远树，潭龙喷沫见深源。凭高莫指前溪路，苦竹林边有夜猿。
樊大愿生日
作者：释函是
朝代：明

三界如逆旅，千年犹终朝。一枯复一荣，旷劫空迢遥。众庶乐奔竞，太上恒寂寥。奔竞竟何成，寂寥长冥冥。我爱樊道人，皆醉而独醒。壹志在西方，而未尝离欲。莲花生淤泥，随缘兴百福。今年五十一，俛仰畅幽独。高斋来南薰，梵音响村屋。田园乐有馀，岂更羡山谷。顾我非仁者，何能以言祝。但愿终遐龄，遮莫远麋鹿。
樊长文生日
作者：释函是
朝代：明

谷风吹南陌，高树鸣春禽。晴川迥长薄，户牖临苍岑。往来者何子，优游松柏阴。行谊照古道，而无晚近心。壮年曾一荐，异代守素襟。每有袁安困，刘龚徒知音。物情观累卵，白社依东林。遁世惜微言，恒为斯人任。今年六十一，设帐远海浔。道俗庆悬弧，予亦寄微吟。莫厌山泽癯，年年春木森。
樟树舟中
作者：释函是
朝代：明

舜老于今始觉衰，傋尝艰险欲何为。穿林渡水三千里，扯缆帮篙十二时。急雨翻江纸被湿，飓风动地布帆欹。一杯清茗还吾乐，身后身前且莫思。
樵山新篁吟寄若云道者
作者：释函是
朝代：明

透地新篁韵自深，篱边须费护持心。虽然犹在绿阴下，一日出头风满林。
樵山新篁吟赠同庵道者
作者：释函是
朝代：明

新篁林下势凌霄，雪干霜筠未可骄。枝叶何曾轻一放，分明高出万千条。
樵山答冼文学二首
作者：释函是
朝代：明

不是桃源不是秦，东西南北尽斯人。一条楖栗閒来往，绿水青山云外分。蒙头破衲乐山隅，物外无人但索居。一局未终柯已烂，肯将閒事赚须臾。
樵山答冼文学二首·其一
作者：释函是
朝代：明

不是桃源不是秦，东西南北尽斯人。一条楖栗閒来往，绿水青山云外分。
樵山答冼文学二首·其二
作者：释函是
朝代：明

蒙头破衲乐山隅，物外无人但索居。一局未终柯已烂，肯将閒事赚须臾。
樵山闻乱
作者：释函是
朝代：明

谁家年少觅封侯，待得功成万骨丘。何似山僧痴拙好，峰头七十恣閒游。
次韵答侯若孩太傅二首
作者：释函是
朝代：明

海阔天空鸟不藏，孤城日暮怯微霜。烽烟暗锁千门柳，羽檄分驰万里骧。戎马十年肠亦冷，竹床二月梦先凉。一般桃李春开尽，今古云山漫度量。野寺孤村泣断燐，半生魂梦若为真。可怜按剑看投夜，始信寒岩独有春。沐雨栉风多载恨，锄云耕月一身贫。劳生扰扰同今昔，更莫长歌恸鬼神。
次韵答侯若孩太傅二首·其一
作者：释函是
朝代：明

海阔天空鸟不藏，孤城日暮怯微霜。烽烟暗锁千门柳，羽檄分驰万里骧。戎马十年肠亦冷，竹床二月梦先凉。一般桃李春开尽，今古云山漫度量。
次韵答侯若孩太傅二首·其二
作者：释函是
朝代：明

野寺孤村泣断燐，半生魂梦若为真。可怜按剑看投夜，始信寒岩独有春。沐雨栉风多载恨，锄云耕月一身贫。劳生扰扰同今昔，更莫长歌恸鬼神。
次韵答吉州周天木
作者：释函是
朝代：明

今人行业古人心，落落孤标物外寻。白鹭洲前春有脚，五羊城外海无音。雄才未遂甘丘壑，清梦犹能到石林。世运兴衰看不尽，赤松桥北未沉沉。
次韵答晋江陈文长
作者：释函是
朝代：明

随处生涯足，锄云带晚霞。窗开青滴树，人在碧笼纱。问道看庭柏，当机指菊花。知君非俗骨，何日唱还家。
次韵答杨伊水
作者：释函是
朝代：明

竹院逢君处，相看古道存。从来无剩法，惭愧独称尊。新月窥人影，寒鸦代我言。更寻晴雪夜，移榻破云痕。
正月二十一日
作者：释函是
朝代：明

心閒性僻多幽趣，几许天真总著忙。退院七年成后座，归人三月滞南方。更买邻山樵径断，多培修竹引泉长。若无愁病虚廊下，古木森森春草芳。
正月十七日
作者：释函是
朝代：明

此日干戈传海岸，一年忧乐问田间。园林雨过春犹浅，里社灯残人尚閒。鸟语忽闻山客去，钟声初歇暮潮还。江城远近胡笳起，嫩绿重云早闭关。
水
作者：释函是
朝代：明

本自无筋骨，能乘万斛舟。入河惟一湿，到海汇千流。且莫惊波浪，还须识泡沤。相逢冷暖意，智者翻增愁。
水仙花二首
作者：释函是
朝代：明

姑射仙人下彩虹，绿裳霓袖隐芳丛。性从水石馀香腻，质合冰霜解色空。寒夜无人应入月，晓窗孤影易乘风。相看只有閒云鹤，玄赏都疑在镜中。濯濯幽姿写不成，一溪风雪晚来清。北山弱蔓难为影，南国繁香愧得名。无力倚空春意倦，有怀乘月缟衣轻。探奇总作凌霜韵，别岛深云惜此情。
水仙花二首·其一
作者：释函是
朝代：明

姑射仙人下彩虹，绿裳霓袖隐芳丛。性从水石馀香腻，质合冰霜解色空。寒夜无人应入月，晓窗孤影易乘风。相看只有閒云鹤，玄赏都疑在镜中。
水仙花二首·其二
作者：释函是
朝代：明

濯濯幽姿写不成，一溪风雪晚来清。北山弱蔓难为影，南国繁香愧得名。无力倚空春意倦，有怀乘月缟衣轻。探奇总作凌霜韵，别岛深云惜此情。
汀州道中忆老母
作者：释函是
朝代：明

玩月游山白昼过，是谁清梦到烟萝。空劳慈母频招手，荡子回头不顾家。
汉寿亭侯像
作者：释函是
朝代：明

千秋肝胆凭谁见，想见丰裁三十年。面目何殊真与幻，十分珍重故人边。
江南
作者：释函是
朝代：明

江南有羁客，朝夕望不返。柳衰寒花黄，狂风吠山犬。潜颖欣青阳，眼见红复浅。浮云弥太虚，河水日沔沔。车盖填道路，相识非我善。臭味自有真，岂以夙昔舛。夕霞流停曜，圆景媚新畚。仰观众鸟喧，使我中情远。不畏新知乐，秖忧相见晚。
江帆
作者：释函是
朝代：明

一帆如鹜趁秋风，万顷烟波历乱中。莫向青山誇旧隐，松风江月两无穷。
江涨
作者：释函是
朝代：明

江涨因春雨，群山汇巨流。水禽飞上树，贾客不登舟。稚子争持钓，村翁忙凿沟。茫茫烟树合，吾自倚高楼。
沈秀才融谷入山
作者：释函是
朝代：明

何人江上来，面目清如水。遥遥向石门，寻我万山里。岩前青林舒，衣上白云起。读书破万卷，相对难为似。岂不释世纷，渊明曾一仕。但存霜雪心，迟尔十年耳。张灯酌流泉，寒燄入杯泚。杯影与壁光，毕竟何者是。言穷神自会，他时须记此。
沈融谷将入都门过别
作者：释函是
朝代：明

白社名流觐上台，暂辞山侣一徘徊。文章有价龙门近，岩壑争先鸟道开。掩映桃花承雨露，悠扬榆荚趁春雷。迢迢帆影随归雁，记取明秋芳信来。
泊弹子矶
作者：释函是
朝代：明

得附官艘称野情，碧天岩壑望中生。重围初解韶阳堞，插羽仍驰西粤兵。几岁干戈销客梦，一江风雨滞王程。莫嫌老大归山暮，松菊荒芜赖晚成。
泊虔州
作者：释函是
朝代：明

一帆风送到虔州，城枕长江水北流。十年人物今何在，月色笳声满渡头。
泊韶石四更见月
作者：释函是
朝代：明

山月出残夜，清波寒照人。推篷惟独坐，高咏孰为邻。塔影看何似，江声闻最亲。村鸡催曙色，烟棹又前津。
法会诸公拟募田为放生之费乞书册首时丙午十月十七日先夕本寺被掠故首句及之
作者：释函是
朝代：明

半载耕锄一夕尽，又谋结社买生田。从他盗杀寻常事，一味同人作胜缘。
波罗舟中呈林将军并同游徐梁诸公
作者：释函是
朝代：明

飞鹢定觇波浪稳，浮杯遂作海门游。旌旗射日摇鲛室，鼓角喧风落雁洲。将军礼数能宽客，山叟疏狂欲狎鸥。莲社相期尽刘许，岂如张翰漫乘流。
浴日亭
作者：释函是
朝代：明

薄汉祥云开紫气，一轮寒日涌沧溟。阴霾洗荡孤阳起，乾德清明万汇醒。曙色已澄新宇宙，夕晖犹映旧辰星。海天上下观垂象，百代兴怀在勒铭。
海云岁暮
作者：释函是
朝代：明

老病空惊岁月深，白云终古恋高岑。近人渐失溪山意，薄海犹存贫贱心。戎马百年成往事，川原此夕惜寒襟。香炉猿鹤劳相待，空谷谁怜隔岁音。
海幢舍利塔
作者：释函是
朝代：明

佛在众生中，如日处霾翳。霾翳非可入，日光彻空际。佛身如虚空，佛心如光霁。光极与空入，空光交相蔽。结成幻摩尼，五色非坚脆。我识如来心，随顺示真谛。假名为舍利，金石不能甈。现在与当来，百福之所逮。群动匪无心，遇境生幽滞。寂感总随缘，形神不相俪。佛以主摄宾，金刚见精慧。我汝但回光，弹指消阴曀。如日之在天，百物无疵疠。此以论性功，岂为形骸励。我昔在金轮，蒙光涤夙瞖。栖贤发神异，今复流法系。慧日照岭南，丹霞若先契。次第及海幢，贻尔大厥裔。隆隆薄青霄，百道金光丽。万世福人天，皇风永勿替。
海幢阿首座生日
作者：释函是
朝代：明

法源曾出古皇前，洞水汪流浃后先。谂老尚纡行脚日，雪峰已是入闽年。鱼龙寂寞珠江阔，虎豹纵横石镜悬。贵胤久成谁灌顶，高楼极目鬓皤然。
海珠寺二首
作者：释函是
朝代：明

涛心涌出梵王宫，蜃气溟溟露瑞容。四面波澜摇画壁，一城笳鼓杂晨钟。海上乾坤成殿阁，檐前风雨吼蛟龙。自从宋代开忠简，回首厓门烟雾重。荡漾青莲见佛尊，千年钟梵至今存。飘飘帆影来天汉，浩浩潮声撼寺门。云连雉堞旌旗暗，水落鱼梁市舶喧。沧海共深香树迹，渚烟沙雁自黄昏。
海珠寺二首·其一
作者：释函是
朝代：明

涛心涌出梵王宫，蜃气溟溟露瑞容。四面波澜摇画壁，一城笳鼓杂晨钟。海上乾坤成殿阁，檐前风雨吼蛟龙。自从宋代开忠简，回首厓门烟雾重。
海珠寺二首·其二
作者：释函是
朝代：明

荡漾青莲见佛尊，千年钟梵至今存。飘飘帆影来天汉，浩浩潮声撼寺门。云连雉堞旌旗暗，水落鱼梁市舶喧。沧海共深香树迹，渚烟沙雁自黄昏。
淮南王篇
作者：释函是
朝代：明

淮南有小山，伤悼淮南死。追忆未死时，求仙礼方士。白鹿安可骑，黄鹤呼不已。宾客数千人，所见皆徐市。巨万填神山，连弩射海水。今视犹昔然，岂但一秦始。愚哉淮南王，误信少年子。白刃临春风，八公竟何在。姱修安馀龄，奚必睎久视。
清明
作者：释函是
朝代：明

清明山郭黯朝晖，去国离家长翠微。青草冢边一鸟下，白杨堆里几人归。寒烟万里迷春树，细雨遥天溅客衣。试向越王城外望，流花桥上落花稀。
清明
作者：释函是
朝代：明

近臣赐火何年事，浅绿深红过此生。已看细雨连三月，却听啼鹃正五更。侯门尽醉当花落，马背馀醒拂柳轻。抚景不堪愁蝶梦，因人空切住山情。
渌水曲
作者：释函是
朝代：明

乘流汎春渚，荡荡木兰桡。日射水头红，微风翼柔条。轻衣入芳树，重阴覆河桥。缓步胜安车，遵畬盼新苗。真乐岂景物，百龄如一朝。山酌薄醇醪，清辞当歌谣。心与诸境泠，寓目皆逍遥。烟光澹将夕，黄鸟鸣咬咬。倚杖望櫩际，去来谁为招。含情迟回涂，此道何寥寥。
渐监寺再还雷峰
作者：释函是
朝代：明

荔枝初熟披星去，梅树花开带雪还。我久冥心同水月，君于何处访云山。孤舟腊月回初地，破寺寒天盼老颜。添汝三峰数点泪，增余五老一回叹。
游凌云留赠主人
作者：释函是
朝代：明

沿溪万竹深深处，壁削凌云自一峰。贪月少栽当砌树，爱人常策北山筇。长年一衲寒暄换，小榭临窗苔藓重。交臂忘怀成好友，更期借榻得从容。
游圭峰
作者：释函是
朝代：明

人日寻幽壑，圭峰旧有名。徐行怜日暖，小坐爱风清。败叶残碑覆，枯椿野鸟鸣。青山空垒垒，无限古今情。
游玉川门留赠主人
作者：释函是
朝代：明

何人筑室邻三叠，千尺飞泉冷布袍。径凿巉岩依石壁，门开空阔俯林皋。月来自照一龛静，云散长看五老高。最爱秋山留晚景，行人寒夜秖成劳。
湓石滩夜泊与阿字顿修书怀
作者：释函是
朝代：明

古木森森山鸟鸣，孤舟日暮不胜情。多时沙际三人影，到处滩头一水声。胸次欲横星汉外，须眉犹照晚霜清。风尘赖有敝袍在，地角天涯莫寄名。
溪桥古木为雨所仆戏示阿字
作者：释函是
朝代：明

四时停热客，一雨叹离群。对月全无影，临风那复闻。根看仍屈曲，叶积故纷纭。物理此中得，荣枯岂足云。
滕王阁
作者：释函是
朝代：明

拨云倚棹度江津，戴笠登楼景倍新。雨过西山人望越，风回南浦雁归秦。背城画角孤烟晚，近水芦花隔岸春。俯仰一回思帝子，碧霄无际浪无尘。
滕王阁五首和足两韵
作者：释函是
朝代：明

早年瓢笠及登临，乱后栖迟遂至今。怀古况逢新画栋，凭高因见旧苍岑。歌钟几向人间换，词赋犹怜世外寻。我亦卧游舒远瞩，长江孤照白云心。高楼雄镇坐春风，胜国洪图今古同。戎马喜随歌舞散，文章愁逐玉鸾空。江鱼云雁浮沉外，南贡西山日夜中。俯仰共知游览意，临秋应信蓼花红。东南平望控通津，豪贵才华异代人。楼阁只今全盛气，江山终古有馀春。閒云自是当虚槛，极浦何辞长白蘋。莫向登临重怀抱，杖头无地觅风尘。夜涛千里锦帆轻，错落嘉宾足盛名。倚醉清风同此日，是谁豁眼得生平。牢骚作赋词人泪，慷慨当筵壮士鸣。满目河山成旷代，平观空有老僧情。高怀年少独登楼，纵是无家亦乍愁。四望云山忘作客，一闻鸿雁暗惊秋。芦花宿月沉沙渚，羌笛因风满鹭洲。天地自来虚橐籥，不堪人事日悠悠。
滕王阁五首和足两韵·其一
作者：释函是
朝代：明

早年瓢笠及登临，乱后栖迟遂至今。怀古况逢新画栋，凭高因见旧苍岑。歌钟几向人间换，词赋犹怜世外寻。我亦卧游舒远瞩，长江孤照白云心。
滕王阁五首和足两韵·其三
作者：释函是
朝代：明

东南平望控通津，豪贵才华异代人。楼阁只今全盛气，江山终古有馀春。閒云自是当虚槛，极浦何辞长白蘋。莫向登临重怀抱，杖头无地觅风尘。
滕王阁五首和足两韵·其二
作者：释函是
朝代：明

高楼雄镇坐春风，胜国洪图今古同。戎马喜随歌舞散，文章愁逐玉鸾空。江鱼云雁浮沉外，南贡西山日夜中。俯仰共知游览意，临秋应信蓼花红。
滕王阁五首和足两韵·其五
作者：释函是
朝代：明

高怀年少独登楼，纵是无家亦乍愁。四望云山忘作客，一闻鸿雁暗惊秋。芦花宿月沉沙渚，羌笛因风满鹭洲。天地自来虚橐籥，不堪人事日悠悠。
滕王阁五首和足两韵·其四
作者：释函是
朝代：明

夜涛千里锦帆轻，错落嘉宾足盛名。倚醉清风同此日，是谁豁眼得生平。牢骚作赋词人泪，慷慨当筵壮士鸣。满目河山成旷代，平观空有老僧情。
澹归灵骨入塔
作者：释函是
朝代：明

投江料非诸子事，归岭宁违汝夙心。既订生还三峡寺，何妨死塔五溪岑。孤衷岂植燃灯后，大愿还同楼至深。老眼泪涔挥不断，千生魂魄许相寻。
牙痛诸子入候时正大雪命西轩围炉分赋
作者：释函是
朝代：明

世逢多难厌馀生，买断青山尚畏名。老病日思先佛训，寒温时感后昆情。新归共说关梁涩，旧住惟言菽水清。炉火初红风味别，现前佳句雪中成。
牡丹发蕾
作者：释函是
朝代：明

年年三月牡丹开，未及花开春渐回。欲挽春光谁著力，望穷花信独徘徊。移根尚忆中秋早，沃土曾经两夏培。叶底秾苞应计日，等閒容易到重台。
牡丹台下鸡冠花
作者：释函是
朝代：明

幸托牡丹花下见，数株头上放红英。锦冠照日疑丹凤，只少东方报五更。
牡丹台边桃花
作者：释函是
朝代：明

桃花先占牡丹春，开落台边不顾人。自是淡红深著雨，敢轻富贵惜风尘。
牡丹花开讶其憔悴戏示诸衲
作者：释函是
朝代：明

鄂君何事减生平，岂到山中绣被轻。国色但存兴庆白，天香犹见雒阳名。不将富贵撩人意，故作清癯称道情。直待懒残寒涕尽，明年应有露苞生。
独鹤
作者：释函是
朝代：明

抟云万里竟徒劳，沙水无鱼入九皋。不鸣莫论谁堪和，在荫何妨影自高。体皓不贪松月照，息深无虑北风号。鹳雏鴳稚休轩举，若向人前惜羽毛。
玉帘泉用伦使君韵
作者：释函是
朝代：明

界破青山色，相看面目真。不因矜碎玉，何事到金轮。莫问东流意，还同此日春。云烟笼不住，迢递出风尘。
玉帘泉用刘德馨太史韵
作者：释函是
朝代：明

飞空素练玉同瑩，万古长留花雨声。曾借东坡深夜偈，更逢摩诘对山楹。影摇皓月沉空谷，梦绕枯藤濯此生。好景莫随黄鹤去，遐踪应共白云情。
玉帘泉用刘德馨太史韵
作者：释函是
朝代：明
体裁：七言律诗

飞空素练玉同莹，万古长留花雨声。曾借东坡深夜偈，更逢摩诘对山楹。影摇皓月沉空谷，梦绕枯藤濯此生。好景莫随黄鹤去，遐踪应共白云情。
玉泉呈雁字诗
作者：释函是
朝代：明

不分气序却知寒，但到西风便入关。长幼后先谙物性，纵横点画落人间。观穷玄象踪应没，影印空潭榻亦难。斜抹太虚惊绝笔，如虫偶尔莫成顽。
王园长侍郎入山
作者：释函是
朝代：明

破寺寻僧至，呼名尚俨然。座中今日意，石上旧时缘。榾柮烧寒雨，髼松坐暝烟。干戈犹满目，珍重惜馀年。
王昌侯观察过访
作者：释函是
朝代：明

有客寻僧过峡桥，西风微雨马蹄骄。一丘已谢閒名久，三径忽传佳气飘。青草何嫌临玉节，绿杨偏欲系金镳。病馀还有清谈兴，不觉龙钟白发饶。
瓶花
作者：释函是
朝代：明

寒花难得是深红，时见晴开霜叶中。不与上林春斗艳，欲教篱落色知空。西风似有微音入，秋雨谁将衰草同。且向飘零频著眼，一瓶清冷自无穷。
生日前一日闻南康戒严
作者：释函是
朝代：明

生日今年异去年，连宵风雨忽晴天。山中岁月无新故，世上兴亡迭后先。万古云霄高著眼，千峰林木独成眠。平观总是刹尘事，回忆当时已惘然。
生日酬王廉宪仲锡吴观察采臣
作者：释函是
朝代：明

草白花黄霜已深，调孤弦缓负知音。全生岂尽庖丁技，三乐终非荣叟心。遂枉文章归白社，尚纡瓢笠寄东林。难忘高谊惟今日，指顾湖山起越吟。
用韵送方楼冈之楚
作者：释函是
朝代：明

泉石添新梦，干戈滞故乡。兴亡非我事，去住为人伤。归雁逢春雪，饥蚕念古桑。江淮千万里，湘水旅魂长。
用韵酬阿字时阿字以结茅留江州
作者：释函是
朝代：明

寂寞云中又一秋，忽惊柿叶满峰头。九江澄汉堪闻雁，五老斜阳独上楼。入郭应知泉石稳，投林殊叹道名浮。买山谁作住山计，辛苦都忘在沃州。
甲午四月八日再礼金轮峰舍利塔
作者：释函是
朝代：明

二十年来话未圆，今朝重礼窣波前。心悬海外烟霞幻，足履云中色相捐。遍界不曾藏面目，一峰何处论中边。此生定遂终焉愿，坐断群峦独晏然。
甲子九日
作者：释函是
朝代：明

今年登眺昔年人，九日溪山气转新。病后岂教超有力，定中不信但无身。风吹云散碧霄净，日照霜明万象真。无影树栖鸿雁尽，芦花寒水自粼粼。
甲寅春日廖昆湖太守解组归里适予有移茅之役不获出祖诗以送之
作者：释函是
朝代：明

政成得请还乡去，正值桃源花发时。五老清风吹满袖，三山迟日照庞眉。金轮难买陶潜醉，珠海谁呈宗炳诗。自笑水云情未瞥，一条楖栗送君迟。
留别何非衣
作者：释函是
朝代：明

盖世勋名今日梦，一丘泉石古人心。羌峰衣钵依然在，莫把儒冠老此生。
留别华首诸子
作者：释函是
朝代：明

避乱寻深处，遥空一别难。昔时相勉句，今日尽须看。便舫知何去，投人强作欢。北风吹暮雪，应念石门寒。
留别张梦回
作者：释函是
朝代：明

惜别张居士，慇勤寄一言。干戈犹未已，瓢笠尚能存。山浅无黄独，林深有白猿。古今看欲尽，相待惟蓬门。
留示吼万吼万期以九月至雷峰
作者：释函是
朝代：明

君将从海发，我复向山归。去住一何定，佳期多所违。秋波风色急，寒月岭头稀。若到雷峰夕，怀人望翠微。
疾风
作者：释函是
朝代：明

疾风欻然至，无人窗自开。折木震岩谷，黑云变楼台。耳目不为易，知非大块颓。死故从所生，宠辱恒相推。物理本自然，而乃重徘徊。此疑尽一世，终古无能裁。绝虑求真诠，冥然失从来。一觉山雾晴，万壑馀清哀。
病中
作者：释函是
朝代：明

解带蒙头夜夜同，坐听寒雨怯霜风。禅心淡泊悲欢外，老景生涯疾病中。休对目前言梦幻，谁当事后说真空。西山消息还迟我，笑杀时人看画龙。
病中三首
作者：释函是
朝代：明

老去因人病，情疏且自宽。蒙头销意气，拨火耐春寒。霜月澄潭迥，梅花积雪残。一双青白眼，长日似流湍。俯仰成辜负，思量总惘然。博山临别语，寝室抚膺年。举目看朝菌，遐心托杜鹃。老成匏落尽，遮莫误先传。自顾愿王在，残灯岂复明。馀生犹有待，后死得无成。我法如江汉，倾怀托弟兄。诲人吾不倦，宁更惜身名。
病中三首·其一
作者：释函是
朝代：明

老去因人病，情疏且自宽。蒙头销意气，拨火耐春寒。霜月澄潭迥，梅花积雪残。一双青白眼，长日似流湍。
病中三首·其三
作者：释函是
朝代：明

自顾愿王在，残灯岂复明。馀生犹有待，后死得无成。我法如江汉，倾怀托弟兄。诲人吾不倦，宁更惜身名。
病中三首·其二
作者：释函是
朝代：明

俯仰成辜负，思量总惘然。博山临别语，寝室抚膺年。举目看朝菌，遐心托杜鹃。老成匏落尽，遮莫误先传。
病中书怀二首
作者：释函是
朝代：明

老来病苦惟能忍，一念空知为后人。到底还他三昧力，此时谁问百年身。西风未堕井梧叶，沼水犹停菱荇春。天上人间何所有，青霄白石月轮新。休将贫病拟袁安，雪未填门见亦难。枫叶满山山色丽，鹤翎投树树声寒。清溪老我听潮上，白眼看人到夕残。道者孤怀浑似雪，天风一夜响琅玕。
病中书怀二首·其一
作者：释函是
朝代：明

老来病苦惟能忍，一念空知为后人。到底还他三昧力，此时谁问百年身。西风未堕井梧叶，沼水犹停菱荇春。天上人间何所有，青霄白石月轮新。
病中书怀二首·其二
作者：释函是
朝代：明

休将贫病拟袁安，雪未填门见亦难。枫叶满山山色丽，鹤翎投树树声寒。清溪老我听潮上，白眼看人到夕残。道者孤怀浑似雪，天风一夜响琅玕。
病中刘德馨太史过访
作者：释函是
朝代：明

再访情弥笃，人扶出见难。病魔辜客意，官舫送秋寒。暂作江淮别，宁知天地宽。明春有归雁，消息到长干。
病中寄阿首座
作者：释函是
朝代：明

尘刹难将岁月论，每因疏越见寒暄。一年一度深秋雁，何夕何时入塞垣。种菊岂惟期晚节，搴萝谁不羡吾门。月明俯仰犹今昔，亦有闻猿欲断魂。
病二首
作者：释函是
朝代：明

此身原可厌，况复病相因。出入难如意，辛勤徒累人。形从衣里怯，山向窗中新。情境何曾定，低头祇自亲。万缘教散去，一衲且相依。身共水云淡，心随钟磬微。未须分彼此，无复计从违。语默二俱丧，人疑鲁祖机。
病二首·其一
作者：释函是
朝代：明

此身原可厌，况复病相因。出入难如意，辛勤徒累人。形从衣里怯，山向窗中新。情境何曾定，低头祇自亲。
病二首·其二
作者：释函是
朝代：明

万缘教散去，一衲且相依。身共水云淡，心随钟磬微。未须分彼此，无复计从违。语默二俱丧，人疑鲁祖机。
病四首
作者：释函是
朝代：明

始信我能病，闭门惟一閒。鸟声喧瘦日，人影谢空山。茶为伤脾少，诗因摄虑艰。年来方有愿，独宿寒云间。不耐秋山色，扶筇一启扉。畏风因步缓，倚竹觉身微。衰柳拂茅屋，孤鸿立钓矶。夕阳村犬吠，林外有僧归。久矣无人事，病来心更休。只嫌筋力少，难上碧峰头。野火烧何处，海风吹暮秋。寒房掩深径，落叶空飕飕。寒月复相见，霜天此较新。下庭双屦重，倚槛数峰真。瘴海高秋迥，清溪白石粼。一回伤老病，万事但随人。
病四首·其一
作者：释函是
朝代：明

始信我能病，闭门惟一閒。鸟声喧瘦日，人影谢空山。茶为伤脾少，诗因摄虑艰。年来方有愿，独宿寒云间。
病四首·其三
作者：释函是
朝代：明

久矣无人事，病来心更休。只嫌筋力少，难上碧峰头。野火烧何处，海风吹暮秋。寒房掩深径，落叶空飕飕。
病四首·其二
作者：释函是
朝代：明

不耐秋山色，扶筇一启扉。畏风因步缓，倚竹觉身微。衰柳拂茅屋，孤鸿立钓矶。夕阳村犬吠，林外有僧归。
病四首·其四
作者：释函是
朝代：明

寒月复相见，霜天此较新。下庭双屦重，倚槛数峰真。瘴海高秋迥，清溪白石粼。一回伤老病，万事但随人。
病留凌江寺
作者：释函是
朝代：明

避地思投老，征途复苦辛。古城寒戍火，多病老僧身。寂寂凌江寺，萧萧枫叶津。昨来云水客，云是庐山人。
病起谢冯介臣居士施药
作者：释函是
朝代：明

此身不是金刚体，有分时教却看伊。得似冯公知药忌，何妨应病与人医。
癸亥除夕
作者：释函是
朝代：明

一岁光阴馀此夕，千门梅柳接新年。人心寂寞同山水，世故推迁有后先。知见欲留徒叹逝，身名如幻惜生前。纵观衰变谁堪觉，独抱寒襟问古仙。
癸巳七月二十二日口占
作者：释函是
朝代：明

瘴海栖迟十二秋，避兵长傍蓼花洲。无端一夜西风急，又报笳声到市头。
癸巳元旦
作者：释函是
朝代：明

渐老应怜海外身，一年寒热又随人。分明昨夜春光早，却讶今朝曙气新。草木知时先坼甲，杯盘献岁久非辛。东风便送归鸿去，云影潮声亦自真。
癸巳秋将之匡山寄别广州诸子
作者：释函是
朝代：明

临岐不作别离情，望里烟霞足此生。闻鹤已伤行路意，畏人犹讳买山名。十年瘴海馀秋色，千里云帆入雁声。寒夜紫霄深雪处，论交先寄石羊城。
登楼
作者：释函是
朝代：明

濛濛烟雾里，峰岫隐如无。地近市廛旧，人看世界殊。白云迷晓日，青燕引飞雏。一上楼头望，临风涕欲俱。
登楼望诸衲二首
作者：释函是
朝代：明

青山一半枕楼头，门对长江水自流。烟树望中添数衲，恐惊鸿雁下沧洲。万山晴色沁秋寒，去住浮云任我看。不尽登临今古意，何人林外夕阳残。
登楼望诸衲二首·其一
作者：释函是
朝代：明

青山一半枕楼头，门对长江水自流。烟树望中添数衲，恐惊鸿雁下沧洲。
登楼望诸衲二首·其二
作者：释函是
朝代：明

万山晴色沁秋寒，去住浮云任我看。不尽登临今古意，何人林外夕阳残。
登海光寺楼
作者：释函是
朝代：明

万里波涛惊绝汉，高楼回首几人悲。休将作赋拟王粲，错比行吟哀楚词。寒日独悬沧海外，浮云欲变古今时。登临自笑同年少，尘幻无心鸿雁知。
登海蠃岩顶定舍利塔址
作者：释函是
朝代：明

三春风日丽，抠衣登重基。千仞插青霄，八方蟠龙骊。呵护自何年，乃以藏吾师。妙高高不见，别峰长委蛇。化城极西北，宝所良在兹。渊源大东南，银河天上来。顿超十九地，鬼神安在哉。再涌金轮巅，负铁予宁辞。稽首大觉尊，长跪遥致辞。清净本如然，法化终无岐。此山曾有无，天龙焉足知。灵光曜今日，云烟犹昔时。星日绕檐楹，幢铃摇须弥。多子谁后先，万古将不疑。稽首大觉尊，天宇空恢恢。
登西台李木洲故址
作者：释函是
朝代：明

黄湾东望独悠悠，雁过西台悲昔游。花草已埋吴藻丽，衣冠想见晋风流。平林风震星辰动，大海潮来天地浮。九原只在河山里，泪洒新亭未易收。
白云谣
作者：释函是
朝代：明

昆崙在人间，盼望疑青霄。盈盈瑶池觞，良遘忽崇朝。旦暮不可再，白云空迢迢。王者岂真乐，仙人徒见招。悠远非山川，举足抟扶摇。叹息古今事，犹传天子谣。
百一诗
作者：释函是
朝代：明

生平喜住山，而匪乐登陟。犹忆居匡庐，频年乃一出。讵肯离人群，枘凿初难入。尝为鲁国士，志不受绳墨。岂有王子乔，丹溜不可食。离离若参辰，俯仰恒滋惑。桀纣奚无性，舜禹安知习。心知随见闻，渐渍非一日。阪泉无恶名，南巢有惭德。曹魏亦受禅，人指为篡立。侯门出仁义，俘虏尽残贼。当时重成败，后世覈名实。名实持圣贤，成败犹甲乙。甲乙古又今，圣贤何得失。事穷乃崇因，邈邈终难必。盗蹠丰且延，颜闵贫而疾。吁嗟乎天兮，三世费穷诘。浩劫一念兴，休咎成消息。易言积有馀，庆殃通家国。薰莸竞目前，不知其所集。我观始与终，以此百情毕。玄璧难为功，燕石吾自袭。富贵岂不欲，黄雀悲双翼。长年岂不慕，蓬莱日易昃。世纷久已辞，接舆匪其匹。有身随饥寒，无心任欣怵。衰荣造化均，忘怀岂静力。一死复一生，一劳复一逸。蜉蝣自朝暮，鹤曲龟潜匿。修短竟由谁，可以破世执。我亦无奇怀，秖有安心术。行行见远山，或时坐长默。或时登高台，一目浮云逼。云散空中真，夕照起寒色。茂林环苍岑，晨风归广隰。此趣谁当无，殷勤赋百一。试问张留侯，黄石蚤曾识。功成鬓垂垂，欲悔嗟何及。
百合花用足两韵二首
作者：释函是
朝代：明

花以无名胜有名，野林僻径称山情。微风度水香宜远，高日眠云梦不成。遁世岂矜尘外见，近人最是热中清。折来未必供幽赏，独忆当年溪上行。影落荒林静者知，微香不与众芳期。云深绝壑水流处，月静高空雨过时。邂逅芝兰随臭味，穷通山日自葳蕤。从来物理多同异，指点川原付画师。
百合花用足两韵二首·其一
作者：释函是
朝代：明

花以无名胜有名，野林僻径称山情。微风度水香宜远，高日眠云梦不成。遁世岂矜尘外见，近人最是热中清。折来未必供幽赏，独忆当年溪上行。
百合花用足两韵二首·其二
作者：释函是
朝代：明

影落荒林静者知，微香不与众芳期。云深绝壑水流处，月静高空雨过时。邂逅芝兰随臭味，穷通山日自葳蕤。从来物理多同异，指点川原付画师。
相逢行
作者：释函是
朝代：明

仗剑走平原，结客少年场。冲突烟尘里，横戈枕长杨。金盔换美酒，击筑官路傍。忽驰大将檄，扶醉骋鞭缰。慷慨誓捐躯，神武威八方。饮马长城窟，悲歌动杞梁。功成万骨枯，谁复念玄黄。凯旋宴太平，王侯册朝堂。万骑绕辕门，云旗摇日光。叹息游侠儿，一朝名播扬。走卒无白衣，夹路皆笙簧。夜饮彻晨鸡，银烛照垂珰。梦里见单骑，插羽驰君王。方悔飞鸟尽，良弓不善藏。慑慑荡神魂，觉后犹徬徨。此岂平日心，自古多奇殃。富贵人侧目，不如归故乡。故乡有宗族，长幼携相望。卖剑买黄犊，畎亩追羲皇。农隙课子孙，诗书出贤良。贤良知外物，身世能两忘。荣华鲜克终，宁澹性乃常。
看病二首
作者：释函是
朝代：明

日日忧人病，不知余病深。何曾增药力，空费老婆心。夜月虚阶步，山钟促曙襟。久安生老死，犹自独沉吟。余心不得已，静想亦奚为。续命非关药，劳形只是痴。百年同旦夕，转盼忽支离。独坐空长啸，人天何太迟。
看病二首·其一
作者：释函是
朝代：明

日日忧人病，不知余病深。何曾增药力，空费老婆心。夜月虚阶步，山钟促曙襟。久安生老死，犹自独沉吟。
看病二首·其二
作者：释函是
朝代：明

余心不得已，静想亦奚为。续命非关药，劳形只是痴。百年同旦夕，转盼忽支离。独坐空长啸，人天何太迟。
眼昏
作者：释函是
朝代：明

去年齿痛疑生尽，今日偷生眼又昏。牡丹蕾小花同叶，山径云摇石作豚。世故无闻真法界，目前不见别乾坤。解嘲未必全因老，亦有微言过漆园。
石长老入闽已有别句临行再书扇头二首
作者：释函是
朝代：明

老大翻惊岁月频，那堪更作别离人。三年寒暖初停梦，一夕云峰又隔春。有意菊花成聚首，无情梅萼送行津。风烟转盼分闽粤，锦水华山却认真。一瓢峡涧冰霜重，千里云幢身世轻。话月总教随刹土，临门犹悔出山情。庾关古已多行客，乌石今仍对会城。拄杖到时春已半，堂前不信草频生。
石长老入闽已有别句临行再书扇头二首·其一
作者：释函是
朝代：明

老大翻惊岁月频，那堪更作别离人。三年寒暖初停梦，一夕云峰又隔春。有意菊花成聚首，无情梅萼送行津。风烟转盼分闽粤，锦水华山却认真。
石长老入闽已有别句临行再书扇头二首·其二
作者：释函是
朝代：明

一瓢峡涧冰霜重，千里云幢身世轻。话月总教随刹土，临门犹悔出山情。庾关古已多行客，乌石今仍对会城。拄杖到时春已半，堂前不信草频生。
磊园舍作禅林招予主社感而留题
作者：释函是
朝代：明

四十年来事转新，此时泉石昔时人。右军第宅今犹在，晋室山河久已湮。拄杖尚能观布地，栽松真欲论前因。深堂雁影何由度，莫话寒山春信频。
示一株
作者：释函是
朝代：明

临济一株树，覆荫天下人。佛法无多子，桃花不耐春。
示何世程
作者：释函是
朝代：明

仕也邦为瑞，归与世作程。大云门下士，不愧富公名。
示何别传
作者：释函是
朝代：明

教里分明道，谁云别有传。一从微笑后，今古竞相研。
示何石人居士
作者：释函是
朝代：明

慧性当从宿植来，一期生事眼中埃。青山未必皆投老，趁取昙花及早开。
示光半禅人
作者：释函是
朝代：明

寂照光明刚一半，乌啼月落夜如何。碧潭深夜无人处，努力翻身直捷过。
示光彻
作者：释函是
朝代：明

莫作等閒想，人身亦最难。灵台犹未雪，前路尚漫漫。
示周无隐居士
作者：释函是
朝代：明

千古文章慧业人，木樨香遍万山春。孔门虽有真衣钵，争较山僧闻更亲。
示周闻湛居士
作者：释函是
朝代：明

晚年学道莫徘徊，阅尽繁华冷似灰。趺坐禅帷香煖处，一声霹雳梦初回。
示妙峰禅人
作者：释函是
朝代：明

五十年来亲复疏，于今特地忽逢渠。还家莫讶途中事，惊喜停时识旧庐。
示崔石师
作者：释函是
朝代：明

念念须自见其心，莫教随世枉升沉。勋名盖代一场梦，惟有此心无古今。
示已锋禅人
作者：释函是
朝代：明

学道先须远俗情，不求安逸不求名。尘中能具超尘想，岁久年深累渐轻。
示广慈侍者
作者：释函是
朝代：明

一见桃花更不疑，数枝红绽自相宜。招携直入千峰里，溪月山云似旧时。
示庞若云居士二首
作者：释函是
朝代：明

下得床来事万千，日长倦去带衣眠。分明好个真生活，却倩傍人为汝怜。千生万劫未曾乖，痴爱因循枉自埋。竖起丈夫眉目看，聪明一副孰安排。
示庞若云居士二首·其一
作者：释函是
朝代：明

下得床来事万千，日长倦去带衣眠。分明好个真生活，却倩傍人为汝怜。
示庞若云居士二首·其二
作者：释函是
朝代：明

千生万劫未曾乖，痴爱因循枉自埋。竖起丈夫眉目看，聪明一副孰安排。
示旋庵
作者：释函是
朝代：明

众生久流转，迷于自心量。失所精了性，无觉觉所觉。分别见有我，我立生有人。众生及寿命，一时同具足。展转生死中，缚脱总迷闷。愚人随业缘，住于不觉地。智者觉不觉，舍生而取灭。空华阳燄里，颠倒徒掜目。晴空迥无有，观者莫劳累。汝与诸佛同，一切贪嗔痴。即是戒定慧，直下无有二。亦无无二想，居然登祖位。慎勿下劣心，流转不知止。一念自觉非，善哉旋庵子。
示李幻生
作者：释函是
朝代：明

与世推移寄此身，随流认得幻中人。不妨击楫同波浪，一曲芦江别调春。
示梁同庵
作者：释函是
朝代：明

懒僧居破寺，岂是世间情。幸托随缘趣，相将寄此生。爱閒嗟往事，畏俗厌时名。念汝年差近，堪为林下盟。
示梁同庵居士
作者：释函是
朝代：明

天地万物本同根，银波雪浪月无痕。顶门放出摩醯眼，一颗明珠落玉盘。
示法液何居士
作者：释函是
朝代：明

江门一滴自曹溪，认得随流亦不迷。法液至今清碧碧，月明光浃海天齐。
示洪源
作者：释函是
朝代：明

曹溪一滴水，千古常涓涓。踏断溪桥看，全身在那边。
示海雷两山都寺旋庵
作者：释函是
朝代：明

撑持门户怜今日，此道谁当逊昔贤。冉冉流光吾已老，归山迟尔再三年。
示知量道人
作者：释函是
朝代：明

大道绝无男女相，亦无初学与先知。虽然七十未为老，岁岁当如初学时。
示破尘
作者：释函是
朝代：明

破尘出经卷，遍界露堂堂。一步竿头进，无人亦自芳。
示禅人
作者：释函是
朝代：明

闻君五十一，七月是生日。汝徒欲称寿，请我为着笔。为问生何来，以何为真实。过去已过去，未来未可述。目前者一着，明白而深密。特地指向君，回首日又出。
示程周量舍人
作者：释函是
朝代：明

大道幸然同内外，随缘且现宰官身。王臣付嘱非无意，居士传灯岂异人。十里香花今日胜，一围宝带旧时因。主宾机感何年事，珍重钟山雪竹春。
示程雪池居士
作者：释函是
朝代：明

六月雪花飞满地，蘸人肌骨透罗帷。金鳞未遇江湖阔，好趁秋风理钓丝。
示翁子郑居士二首
作者：释函是
朝代：明

会得日用事无别，何妨嫁女又婚男。请看直下团圞处，莫被无生两字瞒。治生产业不相违，湖海江山直捷时。尽道长安风物盛，不知身已在皇畿。
示翁子郑居士二首·其一
作者：释函是
朝代：明

会得日用事无别，何妨嫁女又婚男。请看直下团圞处，莫被无生两字瞒。
示翁子郑居士二首·其二
作者：释函是
朝代：明

治生产业不相违，湖海江山直捷时。尽道长安风物盛，不知身已在皇畿。
示聆玄上座
作者：释函是
朝代：明

遍历诸方羡饱参，黄龙不是泐潭南。会当推向人天上，快睹今时优钵昙。
示阿字
作者：释函是
朝代：明

大道无人识，微言为尔开。白云将眼去，明月照心来。坐落西风夜，行冥古径苔。嗒然天地外，相见一悠哉。
示雪盛禅人
作者：释函是
朝代：明

雪盛供我研，即日乞书扇。我书既不佳，报称亦颇贱。嘉尔解人意，忘我笔墨俚。忻然惠一言，似诗而实偈。汝性如美石，良工待雕琢。因缘信有时，逡巡惧瓠落。汝事余有年，忽务徒周旋。何如一片石，抱璞蹲吾前。我闻古之学，慕道如饥渴。
示非二禅人
作者：释函是
朝代：明

同住同行六十年，曾随清梦到林泉。不知身在云山里，却指前峰峰又前。
示顿修侍者
作者：释函是
朝代：明

让公曾亦侍卢能，十五年来面目仍。足下马驹天下踏，果然今古竞头称。
示黎体大居士
作者：释函是
朝代：明

儒门澹薄难收拾，还归释氏达人论。爱君入路超闻见，大道无门却有门。
礼金轮峰舍利塔
作者：释函是
朝代：明

层崖叠嶂拥金轮，辛苦谁怜负铁人。寺是右军开晋室，塔传竺土肇西秦。云霞缥缈诸天俨，日月升沉百代新。稽首长空馀涕泪，感恩徒有刹尘身。